«Nanoteknologia zientziaren kafetegia dela esan ohi dut»

Pedro A. Serenak nanoteknologia herritarrei ezagutarazteko bi saio eskainiko ditu TLHIn; bihar izango da lehena, 18:30ean, eta datorren asteartean ordu berean biribilduko du egitasmoa.

Madrilgo (Espainia) Zientzia Materialen Institutuko zientzialaria da Pedro A. Serena (Instituto de Ciencias Materiales), eta Tolosaldea Lanbide Heziketa Institutuan izango da, bihar eta datorren maiatzaren 24an. Nanoteknologia hizpide izango du, baina ez du hizkera akademikorik erabiliko: edozein entzulerentzako moduko saioak izango dira.

Horixe da, hain zuzen, adituari grina gehien pizten diona: nanoteknologia zientziatik harago zabaltzea.

Zer dira nanoteknologia eta nanozientzia?

Azken 30 urteotan garatzen ari den diziplina zientifiko-teknologikoa da, eta, finean, materia oso-oso eskala txikian maneiatzean datza. Gure behatzek uzten digutena baino askoz haragoko neurriez ari gara, zelulak baino txikiagoak diren neurriez. Egiazki, atomo eta molekulen eskalan lan egitea da nanoteknologia. Helburua praktika horri onurak ateratzea da, hori probestea.

Adituek diozuenez, materialen portaera aldatu egiten da hain neurri txikian. Adibiderik?

Bai, eta oso sinpleak, gainera. Azukre koskor batek disolbatzeko behar duen denbora eta azukre hautsak behar duena, ez da bera. Masa eta bolumena mantenduz gauzak txikiago egiteak, azalera handitzea dakar. Eta azalera handiekin zerikusia duten zenbait fenomeno badira, objektu nanometrikoekin: azalera erlatiboa, objektuaren kanpoko atomoen eta materialaren barruan daudenen arteko erlazioa. Gauzak zenbat eta txikiago egin, orduan eta azalera erlatibo handiagoa izango dute, eta horrek erreaktibotasun handiagoa eskaintzen die. Horrek efektu kuantikoak ditu, besteak beste, fisikari eta kimikarion interesekoak. Propietate optiko, magnetiko edo elektrikoak objektuaren tamainaren arabera aldatzen duten efektuak dira. Adibidez, gaur egun urrezko nanopartikulak erabil ditzakegu, urreari, neurriaren eta formaren arabera, nahi dugun kolorea emateko. Eta hor esku hartzen du nanoteknologiak: zein tresnarekin maneia dezakegu hori?

Zein onura ekar ditzake?

Grafitoa, adibidez, elektrizitate eroale bikaina da. Baina, egiazki, grafitoa gafenozko geruza askoren pilaketa da. Bada, grafitoak elektrizitatea bideratzeko dituen propietateak askoz ere baxuagoak dira, grafenoarenak baino. Hau da, lodiera atomikodun grafeno xafla fin batek, munduko beste edozein materialek baino hobekiago garraiatzen du elektrizitatea. Garraio elektrikoa, beraz, hobetu egiten da kasu horretan. Beste kasu batzuetan, hobetu baino, moldatu edo aldatu egin daitezke propietateak. Adibidez, urrearen kasura itzuliz, nik ia nahierara eduki ditzaket urrezko nanopartikula urdin, gorri eta berdeak, soilik neurria aldatuz eta, horrek, esaterako, koloratzaileak egiteko balio dit, edo mamografietan erabiltzen diren markagailuak egiteko.

Nolatan bideratu zenuen zure jarduna esparru honetara?

Fisika teorikoa da nire oinarria eta, batez ere, super ordenagailuetan sistema nanometrikoen simulazioak egiten aritzen naiz. Doktore tesia 1985etik 1990era egin nuen eta, garai hartan, atomoak ikusteko lehen makinek nola funtzionatzen zuten ikertzen ari ginen. Urte batzuen buruan, atomoak ikustetik maneiatzera pasatu ginen, eta esan liteke hori dela nanoteknologiaren jatorria, bestelako iritziak badiren arren.

Orduz geroztik garapen izugarria jasango zuen, ezta?

Produktuen kasuan garapena bistakoa da: lehen laborategi txikietan egiten zena, orain askoz ere eskala handiagoan egiten saiatzen ari dira, nanomaterialekin kiloak edo tonak ekoitzi ahal izateko. Hori, gero, tenis erraketetan, autoen kolpe-leungailuetan, arropan, elikagaietan,... erabil daiteke. Horrenbestez, azken urteotan materia ikusi eta maneiatze hutsetik, sintesi sistemak garatzera iritsi gara, hortik ekoizpenera pasatzeko.

Nazioartean zein da herrialde liderra, esparru honetan?

Alderdi guztiz zientifikoan, argitalpenei-eta dagokienez, AEBak punta-puntan zebiltzan, duela lauzpabost urte Txinak aurrea hartu zion arte; jada ez dute kopiarik egiten, eta argitalpenetan ere potentzia dira. Aldiz, patenteei dagokienez, AEB eta Japonia dira herrialde indartsuenak. Horrenbestez, laborategian jorratutakoa produktu bilakatzearen ahalmena oraindik AEBetan, Europan nahiz Japonian dagoen arren, Txina gerturatzen ari da eta, grafenoaren kasu zehatzean, lider dira jada.

Nanozientziak bide akademiko luzea du aurretik, beraz.

Bai. Baina, ikasketez gain, momentu jakin batean, material horien portaera eta funtzionamendua ezagutzen duen ingeniari eta lanbide heziketako jendearen behar handia sortuko da. Unibertsitate mailan nanoteknologia ondo ordezkatuta dago, eta badira arlo horri begirako graduak eskaintzen dituzten unibertsitateak. Baina, pixkana, gisa horretako jakintzek beste zenbait adarretara zabaltzen joan beharko dute: medikuntza eta lanbide heziketa, kasu. Materialen eta elektronikaren lanketan, adibidez, oso garrantzitsua izango da, aparatuetan nanoteknologia txertatuko baita.

Zehar-lerro bilakatuko da?

Bai. Zientzia guztiek babesten dute nanozientzia eta nanoteknologia, izan ere, bere horretan ez da diziplinatzat hartzen; denen elkargune bat da. Nik, nanoteknologia zientziaren kafetegia dela esan ohi dut, jende guztia elkartzen den lekua delako. Fisikariak, kimikariak, biologoak, ingeniariak, matematikariak, medikuak,... elkartzen garenean, bata bestearen lana probestu, eta gauza berriak sortzen dira sinergia horretatik.

Tolosarrek zergatik entzun beharko lituzkete hitzaldiak?

Ikertzaileok ia beti langile publikoak garelako, eta hori herritarren zergetatik ordaintzen delako, hasteko. Europa osoan, inbertsio handiak egiten ari dira, eta ulertzekoa da inbertsio horien helburua ezagutzea. Balizko erabiltzaile moduan ere interesgarria da, teknika horien ondorioz sortzen ari diren produktuak ezagutzeko, eta zein abantaila edo arazo ematen dituzten jakiteko. Etorkizuneko langile izango direnek ere bertan izan beharko lukete, lantoki izango dituzten fabriketan nanomaterialak erabiltzeko aukera izango baitute. Garrantzitsuena herritar xumeek informazio hori jasotzea da, esaterako, nanomedikuntzaren aurrerapausoak ezagutzeko eta, adibidez, etorkizunean minbiziari aurre nola egingo diogun jakiteko.


Historian zehar bidaiatu duen autoa

San Telmo Museoko dorrean dago Donosti autoa, 1928. urtean sortua. (Argazkia: Agurtzane Altuna)

Herritarren bizimodua nabarmen aldatu zuten motordun ibilgailuek, hori ez dago zalantzan jartzerik. 1705ean sortu zuten lurrin makina, XX mendearekin batera heldu zen automobila. Orain mutur batetik bestera igaro gara, ordea, eta autorik gabeko hiriguneak aldarrikatu ohi dira gero eta gehiago.

Baina, garai batean, gustura ikusiko zuten, inondik ere, Donosti autoa Donostiako kaleetan barrena. Donosti, horixe da 1928. urtean hirian sortu zuten autoaren izena.

1901ean 47 auto matrikulatu ziren Espainian; horietatik 36 Donostian, luxu hori ordain zezaketen maila altuko pertsonen udaleku baitzen hiria.

20. hamarkadan autogintzak gorakada nabarmena izan zuen, eta testuinguru horretan sortu zuten Donosti autoa ere.

Ale bakarra da, ez dago munduan beste bat horrelakorik. Agustin Mañero eta Gregorio Mendiburu donostiarren Garaje Internacional tailerrean sortu zuten, piezaz pieza. 1928ko uztailaren 25ean aurkeztu zuten lehen aldiz, Espainiako Sari Nagusian. Bataz beste 114 kilometro orduko abiadura hartu zuen Lasarteko zirkuituan, ikusleen harridurarako.

Harrotasunez erakutsi zuten hiriko kaleetan barrena ere, baina 1936ko gerran konfiskatu ez zezaten, berriro desmuntatu, eta tailerreko sotoan gorde zuten urak baretu bitartean.

Halaxe eduki zuten, 70. hamarkadan industria gizon aberats batek Madril-Benidorm lasterketan parte hartzeko erosi zuen arte. Lasterketan motorra hondatu zitzaion, ordea, eta ordutik eskuz esku ibili da autoa, panpin baten gisan.

Bildumagile gipuzkoar baten eskuetara heldu zenean berreskuratu zuen Donostik balioa.

Jatorrizko karrozeria eta piezak berreskuratzen lan handia egin ondoren, berezko itxura lortu zuen autoak. Motorra, berriz, Ingalaterran konpondu zioten.

90 eta 100 zaldi arteko potentzia du auto zaharrak, eta 130 kilometro orduko abiadurara hel daiteke. Kalitatezko auto gisa sortu zuten, eta garai hartako marka ezagunenen pareko ibilgailu gisa aurkeztu zuten merkatuan. Ez zuen Delage, Hotckiss edo Mercedes marketako ibilgailuen pare merkaturatzeko inbidiarik.

Orain, museoko pieza bilakatu da, motorzaleen gozagarri. San Telmo Museoko dorrean egongo da ikusgai, urtarrila arte.


Birkit musikaria, Markeliñe eta Fermin Muguruza gaurko zuzeneko saioan

Gaurko saioan Birkit musikariaren lana zuzenean gozatzeko aukera izan dugu. 2017ko udan “emen” bere lehen diskoa argitaratu zuen Eorann eta Red Carmine taldeen sortzaileetako bat izandako Birkite Alonsok. Sei urteko etenaren ondoren, azken urteetan egindako kantak zuzeneko elektrikoan jotzen hasi da bakarlari moduan. Saioan zehar bidelagun izan dugu. Sorpresaz betetako saioa izan da Aretha Franklin kantariaren bertsio ederra eskaini digu. Fermin Muguruza ere izan dugu solaskide, gaur euskara saria jasoko baitu Hau Pittu Hau konpartsaren eskutik. Elkarrizketen atalean kale antzerkia izan dugu protagonista, Markeliñek “Carbon Club” eta “Chef nature” lanak eskainiko ditu Aste Nagusian. Pop rock lehiaketan parte hartzen duen Muskhum taldeko partaideak izan dira gurean.

https://bilbohiria.com/docs2/2018/astenagusia18/180823_OstegunaAste%20Nagusia.mp3

Deskargatu hemen.


Lagun Onakeko jubenilak Gipuzkoako txapeldun


DENOK GARELAKO

EHGAM Durangaldeak, Durangoko eta Abadiñoko udalekin batera elkarlanean aritu da 6 eguneko programazioa aurrera ateratzeko asmoarekin

Badira hiru urte, sexu askapenerako asteko proiektu hau hasi genuenetik, eta oraindik bada ilusioa gure begietan eta gure lan egiteko eran. Helburua zehatza izan zen hasterakoan eta zehatza jarraitzen izaten du Durangaldean sexu askapenerako mugimenduaren mezua zabaldu nahi dugu, bada zertan lan egin eta horretan dihardu urtero, lehen urtean, eskoletan ematen zen hezkuntza ardatz hartu genuen; bigarrenean, estatuan eta Euskal Herrian ematen ari diren murrizketen aurkakoa; aurtenga berriz, nazioartean ematen ari den homofobiaren aurkako mezua da.

Larritzen gaituenik bada, komunitate internazionalak homofobiarekiko duen esku zabaltasuna da. Datuak aztertzen jartzen naizenean ileak puntaz jartzen zaizkit, 80 herrialdetan Homosexualitatea zigortuta dago kartzela, torturaz edota hilketa batekin. 80 herrialde hoietako 10ek heriotzara eramaten dituzte gay, lesbiana zein transexualak, berdin maitatzeagaitik kondenatuak!

Larria bada ere inork ez dio izunik jartzen bertako instituzioei hori aurrera eramateagaitik, askotan aipatu dugu, 1990eko maiatzaren 17a geroztik OMS-ek (Organización mundial de la salud) homosexualitatea gaixotasunen zerrendatik at utzi zuen. Hurrengo eguneratzean transexualitatea kanpoan geratuko da. Munduan pausoak ematen ari dira... beste herrialde batzuetan baizik,...

Arrazoi horiek dira Durangaldeko sexu askapenaren bai lema, bai adierazpen instituzionalak, eta baita programazioaren ardatzak.

LEMA

Denok gara, pertsona, denok dugu bizitzeko eskubidea, denok ditugu eskubideak, denok garelako...

PROGRAMAZIOA

Ekainak 23 (19:00etan pinondo etxeko ganbaran) LABURMETRAIAK ETA EZTABAIDA

Munduan homosexualitatea duen eragina aztertuko dugu

Ekainak 25 (18:00 Txanporta kultur etxean) LABURMETRAIAK

AbadiñoSex zerbitzutik eskainita

Ekainak 26 (19:30 Andra Mari elizpean) MAHI INFORMATIBOA

Bertan kondoiak banatuko ditugu hiesaren aurkako informazioa, homofobiaren aurkako inkesta,... Ondoren 20:00etatik 20:15etara Andereak elkartearekin elkarteratzea

Ekainak 26 (10:00etatik 20:00tara Matienan) HOMOFOBIA, LESBOFOBIA ETA TRANSFOBIAREN AURPEGIAK KALE ERAKUSKETA. Ekainaren 27an ordutegi berean Zelaietan

Ekainak 28. DANOK BILBORA! !

Parte hartzera animatzen zaituztegu, badakizue, DENOK GARELAKO!


Bartzelonako atxikitze-zentro bateko gose greba amaitu dute

Oraindik gose greban zeuden 37 lagunek protesta bertan behera utzi dute eta zentro barrura sartu dira zuzendaritzarekin hitz egin ondoren.

Bartzelonako Zona Francan dagoen atzerritarrentzako atxikitze-zentro batean atzo hasitako gose greba bertan behera utzi dute gaur eguerdian, Polizia iturriek berri eman dutenez. Dozenaka lagunek protesta hasi zuten, aske uztea eskatzeko.

Gaur goizean gose grebari eusten zioten atxikitze-zentroko 37 lagunek greba mugagabea egiteko asmoa omen zuten, Tanquem els CIE plataformako abokatuak iragarri duenez.

Hala ere, grebari eusten zioten 37 pertsona horiek ere protesta bertan behera utzi dute zuzendaritzarekin hitz egin ondoren. Gose greba amaitutakoan, bazkaldu eta beren gelatara itzuli dira. Atzo gose greba hasi zuten eta gaua zentroko patioan igaro dute.

Grebalarien erabakiak ezustean harrapatu ditu horiei babesa ematera joan diren gizarte arloko plataformetako ordezkariak, eta atxikitze-zentrora itzuliko direla iragarri dute beraiekin hitz egiteko.

Igande eguerdian protesta hasi zuten 69 atzerritarrek ez zuten zentroko jangelan bazkaldu nahi izan. Hala, gose-grebari ekin zioten, patioan bilduta eta gaua zentroko patioan igaro dute.


Kepa Arrizabalaga eta Cesar Azpilicueta, denboraldiko onenen taldean

Chelsea Europa Ligako aurtengo txapeldunak dauzka jokalari gehien UEFAk egindako zerrendan. Bertan ez da Espainiako Ligako taldeen jokalaririk ageri.

Kepa Arrizabalaga eta Cesar Azpilicueta 2018-2019ko Europa Ligako onenen taldean sartu ditu UEFAk.

Zerrenda horretan, Chelsea aurtengo txapelduna da jokalari gehien dituen taldea: Kepa eta Azpilicuetaz gain, Pedro Rodriguez espainiarra, David Luiz eta Jorginho brasildarrak, N’Golo Kante eta Olivier Giroud frantziarrak eta Eden Hazard belgikarra daude.

Taldea osatzeko, UEFAko teknikariek Arsenaleko hiru jokalari sartu dituzte (Kolasinac, Koscielny eta Aubameyang) eta Eintracht Frankfurt aurten ezustekoa eman duen taldeko bost (Trapp, Da Costa, Hasebe, Kostic eta Jovic).

Oraingoan ez dago Espainiako Ligako taldeetako jokalaririk. Valentzia izan da kanporaketetan urrutien iritsi den taldea, Arsenalek finalerdietan gainditu zuen arte.

Denboraldiko talderik onena

Atezainak: Kevin Trapp (Eintracht Frankfurt), Kepa Arrizabalaga (Chelsea).

Atzelariak: Alex Grimaldo (Benfica), Sead Kolasinac, Laurent Koscielny (Arsenal), David Luiz, Cesar Azpilicueta (Chelsea), Danny da Costa (Eintracht Frankfurt).

Erdilariak: Makoto Hasebe, Filip Kostic (Eintracht Frankfurt), Jorginho, Kanté, Pedro, Eden Hazard (Chelsea).

Aurrelariak: Pierre Emerick Aubameyang (Arsenal), Olivier Giroud (Chelsea), Luka Jovic (Eintracht Frankfurt), Joao Felix (Benfica).


Bizitza eta ohiturak XX. mendean

Uharte Arakilgo ondare ez materialaren aurkezpena larunbatean izango da 18:00etan Larrebieta pilotalekuan. Bertan ikusi ahal izango dira 21 herritarri grabatutako testigantzen laburpen txiki bat, XX. mendeko ohitura eta bizimoduari buruz. Egindako bilketa lan guztia Nafarroako Ondare Ez-materialaren Artxiboko parte izango da, eta kopia bat Uharte Arakilgo udal artxiboan gordeko da.

Egitasmoa 2012ko abenduan jarri zen martxan Uharte Arakilgo Udalak Labrit enpresarekin akordioa sinatu eta gero. Denbora tarte horretan herriko 21 pertsona elkarrizketatu dira; horietatik 9 elkarrizketa euskaraz egin dira.

Aurkezpen ekitaldian Nafarroako Unibertsitate Publikoko eta Labrit Multimedia enpresako ordezkariek parte hartuko dute. Elkarrizketatu bakoitzari, esker ona azaltzeko, DVD bat oparituko dio Uharte Arakilgo Udalak.

Elkarrizketatuak:Ricardo Goikoetxea, Ricardo Huarte, Pascual Oteiza, Maria Aizkorbe, Jesus Gorriti, Peio Gorriti, Pedro Beraza, Jose Luis Huarte, Maritxu Arraiza, Jose Mari Ustarroz, Asuncion Gorriti, Consuelo Huarte, Mikaela Goikoa, Mikaela Marin, Txomin Huarte, Patxi Betelu, Ana Mari Mendinueta, Joaquin Huarte, Joxe Gorriti, Miguel Martiarena eta Jaime Gorriti.

Nafarroako Ondare Ez-materialaren Artxiboa NUPeko Filologia eta Hizkuntzaren Didaktikako Sailak sustatzen du. Orain arte 1.500 testigantza bildu dira Nafarroako 400 bat herritan. Uharte Arakilgo Udalak bat egin du egitasmo horrekin.


Arragua festetan murgilduko da gaur

Arraguako jaiak

Gaur hasi eta igandera bitarte, Arragua festetan egongo da. Ohi bezala, gustu guztietarako egitaraua prestatu du jai batzordeak. Hona hemen egitaraua:

Maiatzak 22, ostirala

14:00: Aldeguna elkartean, jubilatuentzat bazkaria.

18:00: Jaien hasiera, txupinazoa.

Aldeguna elkarteko atarian Agurra dantzatuko da.

Ondoren, KALEJIRA txistulari eta buruhandiekin.

18:30: Antzerkia haur eta gaztetxoentzat: Kondaira baten truke, Patata Tropikala taldearen eskutik, frontoian.

19:30: Preso eta Iheslarien aldeko elkarretaratzea frontoian.

20:00: Pintxo-potea Jai Batzordearen kantinan.

22:30: Truk Txapelketa Aldeguna elkartean.

Maiatzak 23, larunbata

11:00: Haur jolasak, frontoi ondoan auzoko haurrek gozatzeko (12 urte arte).

12:00: Gorriti Show. Gaztetxoentzat ponyak eta bigantxak.

14:30: Herri bazkaria frontoian.

-Zozketak izango dira: krisiaren kontrako erosketa-txartelak eta opari ederrak.

-Nafarroako joteroak, Alma Navarra taldea.

-Modesto musikariarekin dantzaldia.

Maiatzak 24, igandea

09:00: Diana auzoan zehar txistulariekin.

09:00: Meza auzoko hildakoen alde.

10:30: Pilota partidak:

– Pasaka partida

– Eskuz bi partida maila desberdinetan.

11:00-13:30: Jolas parkea eta puzgarriak.

12:30: Dantzariak Haurtzaro dantza taldea, frontoian.

15:30-18:00: Jolas parkea eta puzgarriak.

18:00: Irrien Lagunak Arrantzara dantzan : Largabista, Marikalambre, Martinber eta Tiritatxo arrantzara doaz.

Jarraian I. Bizkotxo Lehiaketa: Parte-hartzaileek 18:30erako etxean egindako bizkotxoak aurkeztu behar dituzte eta epaimahaiak erabakiko ditu hiru onenak.

19:00: Txokolate jatea bizkotxoak dastatuz.


Euskadiko ligako II. jardunaldian bigarren egin du Solabarrietak

Ager Solabarrieta eta Maite Badiola tiratzaile ondarrutarrek Euskadiko Tiro Olinpiko egokituko bigarren jardunaldian parte hartu dute asteburuan.Solabarrietaren iritziz, ez zuten egun ona eduki, eta horrenbestez, bigarren postuagaz konformatu behar izan zuten. «Karabina berriagaz hasi naiz beha- rrean orain gutxi, eta oraindik ere, ohitzen ari naiz arma berrira. Egia esan, ez nago nire mailarik onena ematen, baina normala da».Hain zuzen ere, apirileko jardunaldian baino zortzi puntu gutxiago lortu ditu Donostian; 554, guztira. «Zortzi puntuko diana ugari egin nituen, eta zazpiko pare bat ere egin nituen. Nire bataz bestekoaren azpitik ibili nintzen».«Lasai»Puntuazioa orain artekorik onena izan ez bazen ere, Solabarrieta nahikoa lasaia ibili zen. Izan ere, apirileko lehen jardunaldian irabazi eta gero, zuzenean Espainiako txapelketarako sailkatu zen. «Alde horretatik nahikoa lasai joan nintzen, presiorik gabe».Tiratzaile ondarrutarra azken hamar urtean karabina beragaz aritu da txapelketetan parte hartzen, eta berrira egokitzea zer edo zer kostatu egingo zaiola aitortu du. «Nire entrenatzailearen arabera, zortzi bat hilabete beharko ditut arma ondo ezagutu eta behar modura erabiltzeko. Lehengoaren aldean pisu eta egitura desberdina ditu berriak, eta funtzinamendua ere, hortaz, erabat aldatzen da».Hurrengo jardunaldia ekainaren amaieran izango dute Solabarrietak eta Badiolak. «Ordurako hobeto ibiltzea espero dugu».


Felipe aldarrikapenean militar jantzita joatea kritikatu du EAJk

Printzeak kaleko arroparekin joatea erabakiko balu militarren artean "iskanbilarik" sortuko ez litzatekeelakoan dago Aitor Esteban.

Felipe VI.a errege-aldarrikapenera militar jantzita joateko aukera kritikatu du Aitor Esteban EAJren Kongresuko bozeramaileak. Izan ere, jeltzalearen iritziz, irudi horrek antzinako garaiak ekarriko lituzke gogora.

"Zin egite zibila bada, militar jantzita joateak trantsizio garaian gertatutakoa ekarriko du gogora. Beste garai batzuk dira hauek", adierazi du Estebanek.

EAJko bozeramailearen arabera, erregea estatubu izatea da gauzarik "garrantzitsuena", eta ez Armadako buru izatea, hori kargu osagarria baita.

Kazetariek egindako galderei erantzunda, Estebanek esan du Felipe VI.ak kaleko arroparekin joateren alde egingo balu militarren artean "iskanbilarik" sortuko ez litzatekeelakoan dagoela.

Halaber, "handikeriarik gabeko" ekitaldi baten alde egin du, "herriaren egoera ekonomikoak ez duelako bestelakorik onartzen".


Iskizakoak seigarrenak

Sakanako Iskiza gimnasia erritmiko taldea zoriontzeko moduan dago. Asteburuan haurren mailako talde batek Cordoban jokatutako Espainiako Base Txapelketan parte hartu du. Sakandarrek lan bikaina egin dute, 39 talderen artean seigarrenak sailkatu baitira. Ondoko neskek osatzen zuten haur mailako taldea: Cristina Nuncio, Olaia Agirre, Amaia Zubikoa, Zuriñe Argüelles, Olaia Granizo, Nerea Llamas eta Leire Bujanda. Euren entrenatzaileekin joan ziren Cordobara: Amaia Olmo, Cristina Remolina eta Izaskun Lobo. Iskiza kluba egindako lan onaren fruituak jasotzen ari da, eta ziur berri pozgarri hauekin are ilusionatuago jarraituko dutela lanean. Bestetik, Iskiza klubak bere eskerrik beroenak eman nahi dizkio Uharte Iruñeko Disnaval margo enpresari, Cordobako bidaiaren babeslea izan baita.


Maitasun eta umorezko komedia, ostiralean Amezketan

Emakumeen Nazioarteko Egunaren harira, Bi ero diskotekan antzezlana ikusi ahalko da kultur etxeko areto nagusian.

Tdiferencia taldeak eskainiko du maitasun eta umorezko komedia, ostiralean, martxoak 10, 19:00etan hasita. Ondoren, emakumeen afaria izango da Zalbide sagardotegian. Erretirodunak ere elkartuko dira, kasu honetan larunbatean bazkaltzeko Bearzana jatetxean.


Irungo txikiena da gaurko jai eguna

Etxeko txikienek ez dute aspertzeko tarterik izango gaur.

2017ko San Pedro eta San Martzial jaien ekuatorera iritsi da gaur Irun. Gaurko, hamaika ekitaldi antolatu dituzte, batez ere gazteei bideratuta. Horietatik, Go!azen telesaileko aktore taldeak eskainiko duen dantza eta musika ekitaldia edota Santiagoko pilotalekuko Gaztegunea dira etxeko txikienek gehien gozatuko dituzten ekitaldiak. Hala ere, adinekoek ere zer egiterik izango dute, noski, arratsalde eta gaueko poteo eta kontzertuetan.

Ondorengoa da, gaur, ekainaren 27rako, Irunek eskaintzen duen ekitaldi sorta:

9:30: Irun Hiria bikoteen XIX. ibilaldi neurtua. Irteera Luis Mariano Pentsiodunen Etxetik eta 8 km inguruko ibilbidea. Antolatzailea: Makila elkartea.

11:30-13:30 eta 16:00-20:00: Umeentzako atrakzioak Anaka auzoko Pedro Manuel de Aristegui y Petit plazan.

11:30-13:30 eta 16:00-20:00: Umeentzako atrakzioak Palmera Montero auzoko Ricardo Alberdi zumardian.

18:00: Peña Poteo txaranga. Ibilbidea: Santiagotik Gaztegunera.

18:00: Musika. Go!azen saioko aktore taldearekin dantza eta kantuak Urdanibia plazan.

19:00: Musika eta komedia Bocabeats taldearekin Gaztegunean (Santiagoko pilotalekua).

20:00: Antzerki familiarra. Trapu Zaharra konpainia A cal y canto ikuskizunarekin San Juan plazan.

20:00: Musika. Soma Sound System taldearen kontzertua Gaztegunean (Santiagoko pilotalekua).

21:00: Peña Poteo txaranga San Juan plaza eta inguruetan.

21:00: Musika. Brigada improductiva taldearen kontzertua Gaztegunean (Santiagoko pilotalekua).

21:30: Dantza. Kemen dantza taldearen saioa Urdanibia plazan.

22:30: Perkusio musika animazioa, Zo-Zongó taldearen Psyco Clown ikuskizunarekin Gaztegunean (Santiagoko pilotalekua).


Mahai jolasak egingo dituzte gaur gaztelekuan

Hondarribiko Udaleko Gazteria departamentuak jakinarazi duenez, mahai jolasak egingo dituzte gaur arratsaldean gaztelekuan. Joko ezberdinetan aritzeko saioa antolatu dute arduradunek horretarako. Euskara hutsez garatuko den jarduera da, 17:00etan hasita, Puntaleko eskola zaharrean behin-behinean kokatutako Saindua Gaztelekuan.


Korrontzi euskal taldeak zabalduko du ostegunean Getxoko Folk Jaialdia

Getxoko 24. Nazioarteko Folk Jaialdia irailaren 4an hasi eta 7an amaituko da eta Itzubaltzeta / Romo eta Areeta izango ditu gune nagusiak. Bestalde, Korrontzi euskal taldeak zuzeneko DVDa grabatuko du jaialdian. Guztira 13 kontzertu izango dira, eta talde ezagunekin batera hasiberriek ere zuzenekoak eskainiko dituzte. The Chieftains, Ismael Lo eta Elideas Ochoa izango dira, besteak beste, zuzenekoak eskainiko dituzten musikariak. Bestalde, aurtengo edizio honetan garrantzi berezia izango dute haurrentzako antolatu dituzten jarduerek, bidezko azokak, banden desfileak eta munduko gastronomiak. Esan bezala, lehenengo eguneko kontzertu nagusia Korrontzik emango du, 21:30etik aurrera, Xake plazan, sarrera dohainik. Duela lau urte jaio ziren antzinako trikitiaren doinua berreskuratzeko asmoz. Gainera, egun horretan egingo duten bere azken lanaren zuzeneko grabaketan, hainbat artisten laguntza izango dute.

Ostiralean, hilak 5, Folk Jaialdiko historian beste egun berezia izango da, izan ere Irlandako banda enblematikoena izango dugu gure artean: The Chieftains, Paddy Moloney mitikoa buru duen taldea, alegia. Milaka kontzertu, 6 Grammy sari eta 25 diska... horiek dira taldearen zenbakiak. Hirugarren eguna Nigerren jaio baina Senegalen hazi zen Ismael Lorentzat izango da. Denok izango dugu "munduko musika" delakoaren ordezkari garrantzitsuenetakoak emango duen emanaldia ikusi eta entzun ahal izateko aukera. Are gehiago, Afrikako trobadore honi "Dylan afrikarra" ere deitu izan zaio. Eta luxuzko bukaera, irailaren 7an, Eliades Ochoaren eskutik etorriko zaigu (kontzertu hau arratsaldeko 20:00etan hasiko da, beste kontzertu handiak 21:30ean). Areetako Xake plazan, "Chan Chan", "El Cuarto de Tula" edo "El Carretero" entzun ahal izango ditugu. Eliades Ochoak "Buena Vista Social Club" proiektu ezagunean hartu zuen parte eta guajirak, boleroak edota guarachak joko ditu.

Arratsaldean, orain arte bezala, hain ezagunak ez diren taldeek joko dute. Aurtengo 24. edizioan honako hauek arituko dira Itzubaltzetako Santa Eugenia plazan: Mariachi Imperial Azteca mexikarrak, Asturiaseko Banda de Gaitas Llacin, Katalunyako Qui Hi Ha? eta Xabi Aburruzaga bizkaitarra. Guztiak 19:00etan hasiko dira (igandekoa 18:00etan). Gaueko kontzertuetan, Munduko Terrazak alegia, talde hauek egondo dira: Odaiko Percussion Group, Alann Bique eta Calima.

Txikientzat

Haurrentzat antolatutako ekitaldietan, "La Carraca" taldea ibiliko da antzinako jolasak eta kantuak erakusten. Hori zapatuan izango da, irailaren 6an. Biharamunean txikienentzako txalaparta tailerra egongo da. Eta aurten ere Folk Jaialdiaren barruan Bidezko Azoka egongo da. Helburua, Iparraldeko eta Hegoaldeko herrien arteko bidezko merkataritza bultzatzea, txirotasunari aurre egin ahal izateko. Bestalde, Munduko Azoka mundu zabalean egindako produktuen erakusleiho ezin hobea da.


Irudietan somatzen da ezkutuko lana

Photogune, argazki estudio bat baino askoz gehiago da; argazkilaritzak dituen esparru desberdin guztiak biltzea du helburu.

Jose C. Urrutia argazki bat prestatzen ari da laborategi analogikoan. (Argazkia: Agurtzane Altuna)

Buru-belarri dabil Jose C. Urrutia (Madril, 1961), Egian duen laborategiko argazki eta paper artean. Aurpegia argitzen zaio argazkilaritzaz hitz egiten duenean, lan bat baino gehiago baita beretzat; bere bizia da.

Oso gazte zela hasi zen argazkiekin lanean, eta goxotasunez oroitzen ditu urte haiek. «Garai hartan ez zegoen argazkilaritza ikasketa ofizialik, eta auto tailerretan eta beste hainbat lanbidetan egiten zen bezalaxe, arituz ikasten zen lanbidea. Nik zorte handia izan dut. Madrilgo laborategi batean hasi nintzen laguntzaile moduan eta asko ikasi dut argazkilaritzaren inguruan», dio Jose C. Urrutiak.

Urte askotako esperientzia du baina ez du argazkilari gisa definitzen bere burua Jose C. Urrutiak, laborategiko teknikari moduan baizik. Adituek tiratzaile esango lioteke, argazkiak material desberdinetan errebelatu, negatiboak berreskuratu edo aintzinako dokumentuen kopiak egiten dituena, besteak beste.

Analogikoa eta digitala

Argazkilaritzak aldaketa izugarriak jasan ditu urte gutxian. Jose C. Urrutia heziketa analogikoa jasotakoa da, eta begirune berezia dio teknika zaharrari. «Merkatuak analogikoa eta digitalaren arteko borroka piztu du. Badirudi ez dagoela elkarbizitzarako lekurik, baina hori ez da horrela. Argazkiak lantzeko bi teknika dira. Nik ez dut esango bat bestea baina hobea denik, ezberdinak dira, eta emaitzak ere ezberdinak izaten dira. Egia da argazkilaritza digitalak aukera izugarriak eskaintzen dituela, baina analogikoak ematen dituen zehaztasun batzuk ez ditu digitalak. Guk bi teknikak erabiltzen ditugu Photogunen».

Argazkietan ikusten ez dena

Punta puntako argazkilarientzat eta publizitate agentzia handientzat aritzen zen lanean Jose C. Urrutia Madrilen. Kalitatea eskaintzea zen beraien apusturik sendoena. Beraz, bezero dirudunak izaten zituzten.

Ezkondu eta Donostiara etorri zenean, ordea, bestelako egoera aurkitu zuen. Argi zuen argazkilaritzaren inguruan jarraitu nahi zuela lanean, eta gizartean bertan aurkitu zuen argi izpia. Jose C. Urrutiaren esanetan, «Madrilen somatu ez nuen mugimendu bat ezagutu nuen Euskal Herrian. Jende ugarik lantzen zuen argazkilaritza, eta horietako askok maila altuarekin gainera. Inertzia horri jarraituz sortu nuen Photogune. Argazkilaritza maite duen edonori leku bat eskaintzea da gure helburua».

Argazkilaritza maite duen edonork du lekua Photoguneko txoko honetan. (Argazkia: Agurtzane Altuna)

Oso zabala da Photogunek eskaintzen duen aukera. Jose C. Urrutiaren arabera, «hemen ez dago horrelako goi-mailako laborategirik. Hala ere, edonork jo dezake gugana, izan profesionala edo ez. Guk beti eskainiko dugu gauza bera, kalitatea. Argazkilaria bera da bere lanaren jabe. Nik aholkuak eman ditzaket, baina beti argazkilariak lortu nahi duena errespetatuz. Gure lana ez da ikusten, baina azken emaitzan soma daiteke». Emaitza on hori lortzeko ezinbestekoa omen da materiala ezagutzea, ikutzea, argazki bera ez baita berdin ikusten paper mota batean edo bestean.

Puntako profesionalek emandako tailer eta ikastaroak ere eskaintzen dituzte. Baina batez ere, aldizkako erakusketak antolatuz, argazkilari berriei beren lanak erakusten laguntzeko leihoa izan nahi du Photogunek.


Partidu ona egin barik, irabazi egin zuen Antzuolak

Aurreko jardunaldian, liderraren etxean jipoi ederra jaso ostean –4-0 galdu zuen Berioren kontra–, Antzuolak puntu garrantzitsuak lortu zituen. Markel Lete penaltiz eta Ander Arana izan ziren golegileak.

Lehen zatia oso parekatua izan zen, baina etxekoek izan zituzten gol aukera gehiago. Eraso azkar baten, Antzuolaren aldeko penaltia adierazi zuen epaileak. Markel Letek ez zuen hutsik egin.

Bigarren zatia hasi orduko, bi aukera oso garbi izan zituen Garairen taldeak, baina ez zuten asmatu.

Lehia erabakita geratu zen 55. minutuan. Ander Aranak sartutako golak lasaitasuna eman zien jokalariei.


Emakumeendako autoestimu tailerrean izena eman daiteke egubakoitzera arte

Udaleko gizarte zerbitzuak 45 urtetik gorako emakumeendako doako autoestimu tailerra antolatu du. Amaia Aldama eta Mamen Antelo izango dira arduradunak; eta, elkartuko dira kultura etxean.

Izena emateko azken eguna izango da urtarrilaren 14a, egubakoitza. Interesatuek 943 03 77 00 telefonora deitu beharko dute. Urtarrilaren 24an, otsailaren 7an eta 21ean, martxoaren 7an eta 21ean, apirilaren 4an eta 18an eta maiatzaren 2an eta 16an izango da tailerra.


Goizean giro lasaia, arratsaldean euria

Goizean giro lasaia izango dugu, baina, arratsaldean ipar-mendebaldeko haizeak indarra hartzean euri zaparradak izango ditugu.

Biharkoan, negu beteko itxura hartuko du, batez ere arratsaldean, ekaitzetarako joera hartuko duelako eta elur mailak dezente egingo du behera.

Etzi, negu ukituko giroarekin jarraituko dugu goizean, baina, arratsaldean nabarmen egin du hobera.


D3M eta Askatasunaren aurkako epaiketaren bigarren saioa gaur

Goizeko hamarretan hasi da D3M eta Askatasunaren aurkako epaiketaren bigarren saioa. Atzo hamahiru auziperatuek eta bederatzi poliziek deklaratu ostean, gaur lekuko gehiagoren txanda da.

Hedabideen arabera, defentsak deitutako lekuko bat izan da deklaratzen lehena, Askatasunaren estatutuak idatzi zituen abokatua hain zuzen. Jarraian, peritu gisa lau guardia zibilek deklaratu dute.

Atzo hasi zen epaiketa, eta lehen egun horretan deklaratu zuten hamahiru auziperatuek, tartean Agurtzane Solaberrietak. Usurbileginez.com web orrialdetik berri eman dutenez, "Agurtzane Solaberrietak azaldu du ANV alderdian komunikazio arloan lan egin zuela, atxilotu zutenean horretan ari zela, eta D3Mrako ere komunikazio lan batzuk eginak zituela, baina bai ANV eta bai D3M legezkoak zirela orduan. D3Mn parte hartu bazuen, “egoera injustua” iruditzen zitzaiolako izan zen, esan du Solaberrietak, ez inork agindu ziolako, “ez ETAk, ez inork”.

Guztiek, D3M eta Askatasuna 2009ko hauteskundeetara aurkeztu ahal izateko ETAren aginduak jaso izana eta ETArekin lotura izatea ukatu zuten atzoko saioan. Eginiko lan guztia publikoa eta legala izan zela aldarrikatu zuten. Defentsako abokatuek eginiko galderei soilik erantzun zieten. Epaiketara deituak zeuden lehen lekukoek ere deklaratu zuten.

109 urteko eskaera

109 urteko espetxe zigorra eskatu du fiskalak guztira, auziperatu dituzten Agurtzane Solaberrieta usurbildarra eta beste 12 euskal herritarron aurka: Arantza Urkaregi, Eli Zubiaga, Iker Rodrigo, Imanol Nieto, Amparo Lasheras, Hodei Egaña, Unai Berrostegieta, Zuriñe Zorrozua, Fernando Antia, Jose Antonio Munduate, Xabier Isasa eta Aitor Ligerzanaren aurka hain zuzen.

Eusko Legebiltzarrerako 2009ko hauteskundeei begira, ETAren agindupean aritzea leporatzen diete hamahiru auziperatuei. Urkaregi, Zubiaga, Rodrigo, Nieto, Lasheras, Egaña, Berrostegieta, Zorrozua eta Agurtzane Solaberrietari ETAko kide izatea egozten diete, eta haientzat bederatzina urteko espetxe zigorra eskatzen dute. Antia, Munduate, Isasa eta Ligerzanari aldiz, ETAri laguntza ematea leporatzen diete. Hauentzat, zazpina urteko espetxe zigorra eskatu dute.

Hamabost egunez, joan etorrian

Epaiketa bi astez luzatuko da, maiatzaren 18ra arte hain zuzen. Egunotan burutuko dira epaiketari lotuta, iragarri diren zazpi saioak: atzoko eta gaurko saioez gain, maiatzaren 7,8,9,17 eta 18an. Espainiako Auzitegi Nazionalak, Madrildik 15 kilometrotara, San Fernando de Henaresen duen egoitzan burutzen ari dira epaiketa.

Ordezkaritza politikoa Madrilen

Ezker Abertzalea, Eusko Alkartasuna, Aralar eta Alternatibako ordezkaritza politikoaren babesa jaso zuten epaiketaren lehen egunean, 13 auziperatuek. Lau alderdiotako ordezkaritza bat Madrilera bertaratu zen. Besteak beste, Pernando Barrena (Ezker Abertzalea), Pello Urizar (EA), Oskar Matute (Alternatiba) eta Jon Salaberria (Aralar). Haiekin batera, alderdiotako hainbat ordezkari politiko eta herritar, tartean, Marisa Alejandro usurbildarra. D3M eta Askatasunaren aurkako epaiketa politikoa salatu eta adierazi zutenez, epaiketak ez dio EUskal Herrian irekitako aro politiko berriari erantzuten. Guztiek, larunbatean Bilbon deitua dagoen nazio manifestaldira joateko deia egin dute.

2009tik datorren auzia

Aipatu moduan, duela hiru urteko auzia da atzotik Madrilen epaitzen ari direna. 2009ko martxoaren 1ean ospatu ziren Eusko Legebiltzarrerako hauteskundeetara hautagaitzak aurkeztu nahi izateagatik auziperatu dituzte hamahiru euskal herritarrak. Polizia operazio batekin abiatu zen auzia, duela hiru urteko urtarrilaren 24an, zortzi lagun, tartean Agurtzane Solaberrieta atxilotu eta espetxeratu ostean. Bi hilabetera aske utzi zituzten. Gerora, Auzitegi Goreneko 61. areto bereziak legez kanporatu zituen D3M hautes plataforma eta Askatasuna alderdia. Hauteskunde kanpainaren bueltan, Auzitegi Konstituzionalak aipatu erabakia berretsi zuen. Urte bereko irailaren 7an, Garzonek gaurtik aurrera epaiketa duten hamahiru euskal herritarrak auziperatu zituen.

Irudia: usurbileginez.com


Inperialismoa, gelan ikusten ez dugun elefantea

Agian gogoratuko duzuenez, askatasuna eta mugaren arteko dialektika izan nuen hizpide lerro hauetara etorri nintzen azkenekoan. Elkarren kontrako kontzeptuak ez izatetik urrun, txanpon beraren bi aldeak baino ez direla azpimarratzea izan nuen orduko hartan helburu, heziketaren eremuan batez ere, arazo askoren jatorrian dagoelako askatasuna eta mugagabetasunaren arteko identifikazio okerra. Bizitzaren baitako gertakari guziek bezala, eremu mugatuan behar du askatasunak loratu, definituak eta zehatzak izate hutsagatik, errealitate guziak direlako mugatuak.

Hala ere, mugaren existentzia ezin ukatukoa dela baieztatzeak ez du inondik ere esan nahi muga guziak berezkotzat jotzen ditudanik, edo inguratzen gaituen errealitatearen nolakotasuna besterik gabe onartu behar dela uste dudanik. Ez nuke mugen apologista huts bezala agertu nahi, argi dudalako muga guziak ez direla onak, eta askatasunarekin bateraezinak direla horietako asko eta asko. Gakoa, mugen artean diferentzia egokia egitean datza, eta azken mota horretakoak zein diren ongi jakiteko gaitasunean.

Errotik erauzi beharrekoak, gizakion funtsezko beharrak ukatzen dituzten muga horiek dira, gure izatea eraldatzea helburu dutenak, edo garena izateari utz diezaiogun propio diseinatuak direnak. Zentzu orokorrean, modu batean ala bestean pertsonon manipulazioa bilatzen dutenak leudeke talde horren barnean; edo heziketaren esparru zehatzagoan, haurren berezko natura formateatzeko helburuarekin diseinatuak diren muga instruktiboak. Mota honetako mugen ezaugarria da beti dagoela biolentziaren erabilera inplizitu bat. Zenbateraino nahi den pertsona doblegatu, edota zenbateraino erakusten duen pertsonak erresistentzia. Bi bariable horien araberakoa izanen da minaren gradu handiagoa ala tipiagoa.

Dena den, inperialismoa da oroz gainetik giza askatasunaren etsairik handiena. Munduan barna lur eremu egokia aurkitzeko askatasunak dituen zailtasunen arrazoia da, eta munduko populazioaren zati handi bat libre izan ez dadin aplikatzen den biolentzia ageriko edo kamuflatuaren jatorria. Gerra, konkista eta okupazioaren bidez herri bati bere lurraldean libre –kanpoko interbentziorik gabe, eta bakean– izateko eskubideren urraketan datza berez, inperialismoaren delitua. Baina askatasun nazionala ukatua den eremuan, definizioz daudenez eragotziak herritarren eskubide indibidual guziak ere, inperialismoa da giza eskubide funtsezko guzien mehatxu gorena, bai eta horregatik ere, demokraziaren etsai nagusia. Herrien autodeterminazioaren errespetua da, ordea, funtsezko giza eskubideak indarrean egon ahal izatearen baldintza, eta horregatixe, demokraziaren oinarria.

Gizateriaren kontrako bortizkeria handien jatorrian dagoelako, eta giza espeziearen aniztasun ekologikoa mehatxuan ezartzen duelako, askatasunaren aldeko edozein borrokalarirentzat behar luke inperialismoak jomuga izan. Euskaldunon kasuan, gainera, gure biziraupena dago jokoan, eta premiazkoa da hortaz inperialismoaren okupazioa gainetik kendu eta gure independentzia berreskuratzea. Libreki bizi eta garatu ahal izan gaitezen euskaldun gisa gure lurraldean. Hori baino ez da autodeterminazioa.

Zoritxarrez, baina, ez ikusiarena egiten zaion gelako elefantea da oraindik Espainia eta Frantziako inperialismoa. Arazoen diagnostikoa ematen digun arren, ez entzunarena egiten diogun datu ozena.


Kostu guztia, EH Bilduri

GHK-k salaketa hasi du aurreko agintal-dian Gipuzkoan errauste planta gerarazizuten arduradunen aurka. Errazkinek etaIntxaurrandietak 41 milioi euroko kalteaberen gain hartzea eskatuko du.


Bilbo Basketek kopa itxaropenei eutsi nahi die

SASKIBALOIA. Retabet Bilbo Basketek ACB ligako 15. jardunaldiko partida jokatuko du gaur, etxean, Betisen aurka (20:00). Bilboko taldea egun 9. postuan dago (7-6), aurretik dituen lau taldeak baino garaipen bat gutxiagorekin. Bi partida falta dira lehen itzulia bukatzeko eta koparako sailkatzeko aukera bizi mantendu nahi du. Horretarako, baina, eta lehenbizi, gaur irabazi behar du.

Betis ez da sasoi ona egiten ari, 12., postuan dago, bost garaipenekin, eta mailari eustea da haren helburua. Bilbo Basketek, aldiz, azken asteetako bolada txarra eten berri du Obradoiroren pistan irabazita. Danilo Nikolicek, hatz hautsi batekin, ezingo du jokatu eta Vasilije Vucetic Zornotzan utzita duen gazteak ordezkatuko du.


Iruñea-Nafarroa ACB ligan aritzeko lehiatuko da Menorcaren aurka

Nafarroako taldeak Palma kanporatu du final-laurdenetan; Menorca da igotzea lortzeko faboritoa

Iruñea-Nafarroa taldeak pauso bakarrera dauka ACB liga. Nafarrek Palma kanporatu dute Urrezko LEB ligako fina-laurdenetan (1-3), eta ostiralean hasita, mailaz igotzeko txartela bilatuko dute Menorcaren aurka. Kanporaketa hori bost partidatara jokatuko da, eta hiru garaipen lortzen dituen lehen taldeak ACB ligan jokatuko du hurrengo sasoian. Menorca da faboritoa, azken urteetan ACB ligan aritutako taldea baita.


Donibanera iritsi da 'Titanic'

Donibaneko Aiton-Amunen Aterpeko kideek Inauteriekin bat egin dute. Ez edonola gainera: herrira Titanic ontzia ekarri dute, eta horren inguruan hainbat ekimen egingo dituzte gaur eta bihar. Larunbateko ekimenen prezioa bost eurokoa da (afaria ez dago horren barruan). Honakoa da egitaraua:

Gaur (ostirala)

11:00etan, Titanic berria uretaratuko dute. Amabitxia Eli izango da.

12:30ean, luntxa pintxoekin eta musika.

18:00etan, Joxe Sagarzazu Xurdo-k utzitako ontzigintza objektuekin prestatu den erakusketa zabalduko dute.

Bihar (larunbata)

11:00etan, plazatik irtengo dira bidaiariak Southampton kairantz. Bide guztian zehar bidaiariak bilduko dituzte.

12:30ean, New York-era joateko txartelen salmenta, eta ontziratzea.

13:30ean, itsasontzia abiatuko da, eta bazkarirako taberna zabalduko dute.

15:30ean, joko aretoa eta dantza aretoa zabalduko dituzte.

16:00etan, herriko poker txapelketa. Alkartetxean ikasi duten arrakero handiek parte hartuko dute.

18:00etan, Titanic-en hondoratzea.

19:00etan, onik atera diren bidaiariak salbamentu txalupetan plazara eramango dituzte.

19:30ean, hondoratzean itsasoan galdu direnen omenezko ekitaldia, lore eskaintzarekin.

22:00etan, Titanic berriz ere flotaraziko dute, eta hori ospatzeko, pizzekin afaria egingo dute, eta ondoren Inauteri festa goizaldera arte.


Landetako hirigintza lanen eta Urrestillako bidegorriaren inguruko bilera irekia egingo du Azpeitiko Udalak, gaur

Landeta auzoko hirigintza lanetaz eta Urrestilla arteko bidegorriaz hitz egiteko bilera deitu du udalak gaurko. Batzarrean bidegorriko zein Landetako hirigintza obretako aukera ezberdinak aurkeztuko dituzte udal arduradunek, eta interesa duen herritar oro hurbil daiteke bertara. Bilkura 18:30ean hasiko da, eta udaletxeko bosgarren solairuan izango da.

Udalak aurreratu duenez, Landetan egin nahi dituzten lanen xedea da “auzoak azken urteotan jasandako degradazio urbanistikoari konponbidea ematea”. Bestalde, etorkizunean Urrestillako bidegorria egiteko, “esku artean hainbat alternatiba” dituela esan dute.


Ertzaintzak bilbotar bat atxilotu du Busturian, 2002ko kale eraso batekin lotuta

Bilbon autobus bat erre izana leporatzen diote Iñaki Bengoari. Haren etxea miatu dute.

Ertzaintzak Iñaki Bengoa gaztea atxilotu du gaur goizean Busturian, 2002an Bilbon ustez autobus bat erre zuelako. Hamaikak aldera atzeman du, baina Eusko Jaurlaritzako Herrizaingo Sailak oraindik ez du jakinarazi non atxilotu duten, ezta atxilotua zein den ere.

Hitza-k eman du informazioa: nor den ez ezik, Busturian atzeman dutela eta gaztea Bilbokoa dela, Indautxu auzokoa. Hiru urte daramatza Bizkaiko herri hartan bizitzen. Bengoak Busturian duen etxea miatu dute ertzainak 15:30ak arte; bukaeran, etxe inguruan bilduta zeuden lagunei oldartu egin zaie Ertzaintza.

Pablo Ruz Espainiako Auzitegi Nazionaleko epaileak eman du atxiloketa agindua. Ertzaintzaren ikerketa batez baliatu da Ruz, Efe berri agentziak dioenez.

Ertzaintzak dio gazte hark beste lagun batzuekin hartu zuela parte erasoan, eta ADN zantzuak dituela hori baieztatzeko.

19:30ean mobilizazioa egingo dute Indautxun, atxiloketa salatzeko.


Frontoi zaharreko txapelketako finalak igandean izango dira

SEGURA // Igande honetan jokatuko dituzte Segurako Frontoi Zaharreko Txapelketaren finalak, 12:00etan hasita. Aurrena, mutilak ariko dira eskuz: Iñigo Intxausti eta Eneko Araiztegi, Alfredo Chorens eta Iñaki Elortzaren kontra. Ondoren, nesken raketako finala izango da: Nagore Ormazabal eta Ainhoa Arzelus, Naiara Oiarbide eta Aintzane Intxaustiren kontra.


‘Poli eta kakoak’ gaur, koadrilen artean

Udako gauei bizia eman nahian, Poli eta kakoak gaua antolatu du Gazte Asanbladak gaur. Herriko koadrila guztiei luzatu diete parte hartzeko gonbitea. 22:00etan geratu dira, Tilosetan.


Bidasoa taldearen izena jarriko diote Nagusia eta Foru karriken arteko plazari

Karrika Nagusia eta Foru karrika artean dago plazatxoa

Bidasoa Eskubaloi Taldeak plazatxo bat izango du bere izenarekin, San Juan plazako lanen ondorioz Karrika Nagusia eta Foru karrika artean egokitu duten eremu berrian. Oposizioko alderdiek oniritzia eman diote Jose Antonio Santano alkateak eginiko proposamenari; datozen egunetan Kaleen Batzordeak gaia aztertu beharko du, hileko azken asteazkenean egingo den ohiko osoko bilkuran bozkatu ahal izateko.

Ekainaren 9an jarriko dute plaka plazatxo berrian. Data horretan egingo dituzte Bidasoa Kirol Taldearen mende erdia ospatzeko antolatutako ekitaldi nagusiak. “Bidasoak hiriko kirol historiaren zati handia bete izan du, eta aurrerantzean bere izena gure kale izendegian jasota geratuko da”, esan du alkateak.

Plazatxo berriak zenbait banku ditu, eta lorategi batzuk prestatu dituzte. Lurrazpiko aparkalekura jaisteko igogailuetako bat ere bertan dago.


Bide-seinale berria

Kanpotarrak herrira sartzen zirenean, misterio batekin topatzen ziren orain arte: ez zekiten zein herritara ailegatuak ziren. Hemendik aitzinera ez da misterio gehiago izanen: hainbat hilabetez faltan egon den sarrerako izenaren kartel berria paratu dute.


Navalek oraindik ez dauka ontzi eskaerarik sinatuta

Gaur bildu dira langile batzordeko kideak zuzendaritzarekin, eta "dena orain arte bezala" dagoela esan diote.

Sestaoko (Bizkaia) Naval ontziolako zuzendaritzak eta bertako langileen ordezkariek balizko ontzi berri baten eskaera baten inguruko negoziazioen inguruko berri emateko bilera zeukaten gaur goizean. Eta ez dago albisterik: esku artean daukaten ontzi berriaren eskaera gertu daukate, baina ez dute sinatu. Beraz, joan den asteazkenean ontziolan eraiki zen azken ontzia itsasoratu zenetik egoera berean jarraituko dute langileek. Lanik gabe, eta 236 langiletik 200 ingururi eragiten dien aldi baterako enplegu erregulazioan.

Navaleko zuzendaritza Herbehereetan egon zen joan den astean ontzi bat lortzeko negoziatzen, baina oraindik ez daukate ezer itxita. Langile batzordeak lehendik prestatuta zeukan mobilizazio agendari eutsiko dio. Ostegun honetan, esaterako, langileek kontzentrazioa egingo dute Bilboko Itsasadarra itsas museoaren parean.


Euskararen super-heroien hitzorduak zehaztuta

Mintzakide programak euskaraz aritzeko ohiturarik ez dutenak ohitura dutenekin elkartzen ditu. Astean behin eta ordu batez. Topaketa horien helburua euskara praktikatzea. Gainera, gustuko jarduera egitera elkartzen dira Mintzakideak, esaterako: paseatu, kafea hartu... Edozein toki eta ordutan biltzeko aukera dago, bai mendian, bai kalean, bai tabernan... goizez, arratsaldez edo gauez. Beti ere euskara biziberritzekoMintzakide taldeakAstearteetan, 10:00etan, talde bat Altsasuko Akeita kafetegian bilduko da; 15:30ean, Olatzagutiko kiroldegiko tabernan eta, 17:30ean, Irurtzungo Iratxo elkartean. Ostegunetan, 17:00etan Altsasuko Koxka tabernan dute hitzordua jarrita. Ostiraletan hitzordu bikoitza dago: 15:00etan Etxarriko estalopean eta geroago Xapatero tabernan eta Irurtzunen, 17:10ean Pikuxar euskal txokoan. Norbaitek izena emanez gero bi talde ere martxan jarriko dira: Lakuntzan astearteetan, 18:15ean eta Altsasun, asteazkenetan, 20:00etan.ArgibideakInformazioa jaso edo parte hartu nahi baduzu, Sakanako AEK euskaltegira (948 468 258, sakana_mintza@aek.org edo facebooken Sakanako Mintzakideak) edo Mankomunitateko Euskara Zerbitzura (948 464 840 edo euskara@sakana-mank.com) jo daiteke. Sakandarren bloga.


Asteburu gazi-gozoa herriko futbolarientzat

Kopa herrian dago. Herriko taldea den Texas Lasartearrak 3-0 Mariñori irabazi zion larunbatean Oiartzungo zelaian jokatutako finalean.

Partidua nahiko parekatua hasi zen. Baloia alde batetik bestera ibili zen, baina partidu hasierako minutuetan arbitroak Mariñoko jokalari bat kaleratu zuen. Hortik aurrera, lasarteoriatarren nagusitasuna nabaria izan zen. Hala ere, bigarren zatia arte itxaron behar izan zuten lehenengo gola ikusteko. Hasi eta bost minututara lortu zuen Texasek markagailuan aurrenetik jartzea. Hortik aurrera, Texas nagusi izan zen. Bigarren gola penaltiz sartu zuten, eta hirugarrena partidua amaitzear zegoela.

Hiru urtez final aurrekoetan kanporatuak izan eta gero, aurten lortu dute finalean sartzea eta Kopa bereganatzea.

Lehia gogorra

Ostadarrek azken minutuetan galdu zuen Ohorezko Mailara igotzeko pasea. Partiduan zehar bi taldeen gogoak argi geratu ziren. Lehia biziko partidua izan zen.

Lehen zatian aurretik jartzea lortu zuen Ostadarrek Ganix Arrondok Hodei Perezek jaurtitako falta batetako erretxazea aprobetxatu ondoren. Bigarren zatian aldiz, Zumaiakok berdindu egin zuen baina berriro aurretik jartzea lortu zuen Ostadarrek, Hodei Perezek maisuki botatako falta baten ondorioz. Baina, partida amaitzeko minutu eskas falta zenean, Zumaiakok partida berdintzea lortu zuen. Honekin Ostadar taldearen ilusio guztiak zapuztuaz.


II. ANTTON PEBET 2. JAIALDIA

2. JAIALDIKO FABORITO GUZTIAK FINAL-ERDIETARA SAILKATU DIRA

JUBENILETAN LABAKA ETA NAGUSI MAILAN URBIETA NABARMENDU ZIREN.

Pasa den larunbatean Villabonako Bear Zana Pilotalekuan jokatutako partidetan, txapela irabazteko hautagai sendoak nortzuk diren ederki ikusi ahal izan zuten bertara gerturatutako pilotazaleek.

Nahiz eta tenperatura hotza izan, hiru partidetan zehar giroa berotzeko moduko tanto ederrak ikusi ahal izan ziren.

Lehen partidan, Irazustabarrena eta Aizpitartek kadeteek 22 eta 12 irabazi zuten Matxain eta Alberdiren aurka. Aizpururen hutsunea Donostiko Alberdik bete zuen. Bere aurrelari Matxain ederki saiatu bazen ere, Irazustabarrena eta Aizpitarte askoz gehiago izan ziren kantxan. Kolpe indartsuagoa, eta tantoak amaitzerako garaian erraztasun gehiago aurkitu zituen aurrelari alegiarrak. Atzean, Aizpitarte atzelari ezkertiarra nagusitu zen Alberdiren aurrean, uneoro bere bizkarra erakutsiz eduki baitzuen.

Jubenil mailako eta jaialdiko bigarren norgehiagokan, herrian eta bailaran ezagunak eta une honetan Euskal Herri mailan ikus daitezkeen bi pilotari onenetakoak izan genituen kantxan. Labaka eta Erasun Zizurkildarrek, erraz 22-8 emaitzarekin irabazi zuten Alcasena baigorriarrari eta Mateo Lizarrararri.

Jon Erasunek, atzean Mateok baino sendotasun edo segurantzia handiagoa erakutsi zuen. Mateok pilotakada ikusgarriak jo eta bi esku libre ederrak nabarmendu bazituen ere, ez zuen Erasun dominatzeko aukerarik izan.

Horrek, Peru Labakaren errematerako aukerak handitu eta honek, arratsaldeko tantorik ederrenetakoak egin zituen. Boleak, gantxoak, dejadak...ez zitzaion ezer falta izan. Alcasenak, gogoa eta kemena jarri bazuen ere, koxka bat beherago dagoela nabarmendu zen. Bikote Zizurkildarak joko maila hori erakutsiz, finalera sailkatzeko aukerak izango dituzte

Nagusi mailan, hirugarren eta azken partidan, Xabi urbietak eta Iturriagak ia emaitza berarekin eta joko maila oso altuarekin ongi irabazi zuten Arrieta-Aizpitarte bikote Hernaniarraren aurka. 22-9 irabazi zuten eta diferentzia handiagoa izan zitekeen azken txanpan Arrietak egindako tanto sortari esker izan ez balitz.

Xabi Urbietak, joko maila ikusgarrian dagoela erakutsi zuen beste behin ere. Etengabe, profesionaletarako atea joka dabilen pilotaria dela argi erakutsi zuen. Kolpe biziarekin, konfiantzaz tanto ederrak egin zituen. Atzean, Iturriaga Sartagudako pilotariak atzean izan zuen uneoro Aizpitarte Hernaniarra. Nahiz eta saiatu, altura emanez pilota oso atzean jartzen zuen uneoro sartagudakoak eta Arrieta ia partida osoan zehar defentsan aritu behar izan zuen.

Larunbatean, jaialdiro bezala saski eder baten zozketa egin zen eta irabazleak Iñaki Harategiak eskainitako Arkume erdi bat, bi txuleta eta Urdaira sagardotegiko sagardo kaxa bat eraman zituen etxera.

Datozen partidak, abenduak 20an, ostiralez arratsean eta larunbatean Santo Tomas egunean goizez eta igandean goizean ere izango dira.


Paul Collinsek kontzertua egingo du domekan, hilak 24

Paul Collins bakarlariak kontzertua egingo du domekan, uztailak 24, Trianako portalekuan, Kalean egitarauaren barne. Bestetik, bertan behera geratu da hilaren 23an, zapatua, La Ronda de Boltaña Huescako taldea egitekoa zen emanaldia.

Paul Collins bakarlari estatubatuarrak emanaldia egingo du domekan, hilak 24. Hasieran, kontzertu hori ez zegoen aurreikusita Kalean egitarauan, baina antolatzaileek espero dute harrera ona izango duela. Collins-ek power pop akustikoa egingo du, gitarra-jole batek babestuta. Bakarlaria ezaguna da, batez ere, The Nerves eta The Beat taldeetako partaide izan zelako.

Trianako portalekuan izango da emanaldia., eta asmoa da Trianako auzotarrek taberna zerbitzua ipintzea. Batutako dirua auzorako izango da.

Hip hop festa

Kalean egitarauko eskaintza ez da hor bukatuko. Hala, hilaren 30ean, datorren zapatuan, hip hop festa izango da Larrastegiko plazan, San Anton kalean. M.A.K., Bad Sound System eta Dropezframes taldeek musika eta bideo emanaldia egingo dute 22:30ean.


Carlos Cabezas baseak (1,86 metro, 31 urte) dio azkenean lortu duela Caja Laboral Baskonian fitxatzea


Foruzaingoaren komisaldegia Elizondon

Nafarroako Gobernuak uztail hondarrerako idekiko du Elizondon Foruzaingoaren komisaria. Hasi, Herritarren Arretarako Bulegoa idekiz hasiko dira, eta urteak aitzinera egiten duen neurrian, 24 foruzain izanen ditu herritarren segurtasunean ere arituko direnak.


Aire berria eskolarteko bertsoetan

Iaz Zarauzko Etxebeltz Bertso Eskolako taldeak irabazi zuen Euskal Herriko Eskolarteko Bertso Txapelketa, txikien mailan. (Ikastolen Elkartea)

Gaur ekingo diote Gipuzkoako Eskolarteko 34. Bertso Txapelketari, Zarauzko kanporaketarekin. Aurten, estreinakoz Ikastolen Elkarteak eta Bertsozale Elkarteak antolatuko dute elkarlanean, eta berrituta dator: alde batetik, 15 urtetik beherako ikasleak ez dira bat-batean lehiatuko, eta bestetik, gazteen txapelketak, 15 eta 18 urte bitartekoenak, bertso-afari izaera hartuko du. Era berean, kanporaketa egiten den herrian saio didaktikoak egingo dituzte lehen aldiz eta, ohi bezala, idatzizko bertso lehiaketa ere bai.

Bertsopaper sariketa Zarauzko Oteitza Lizeoan egingo dute, 15:00etatik 16:00etara. Bertan, honako ikastetxeek hartuko dute parte: Zarauzko Salbatore Mitxelena Ikastolak, Orioko Herri Ikastolak, Getariako Iturzaeta eskolak, Zumaiako Herri Eskolak eta Hernaniko BHI zentroak. Guztira 205 ikasle ariko dira gai zehatz batean inguruan bertsoak jartzen denbora epe baten barruan. Lan aipagarrienak bat-bateko txapelketaren finalean sarituko dituzte.

Bertsopaperen ondoren, ordubeteko saio didaktikoaz gozatzeko parada izango dute Modelo aretoan, 16:30etik 17:30era. Ekitaldian Zarauzko bi talde eta Hernaniko talde bat ariko dira, Andoni Egaña eta Iñigo Mantzisidor Mantxi bertsolariekin batera. Aurkezle lanetan Peru Gabirondo ariko da.

Urpekoak elkartean

Gazteen bat-bateko txapelketako kanporaketa Azken Portu auzoko Urpekoak elkartean egingo dute, 19:00etan hasita. Lehenik eta behin, afari-merienda egingo dute, eta saioarekin 20:30ak aldean hasiko dira. Amaia Urbieta (Zarautz), Unai Sarasua (Zumaia), Danel Olano (Getaria), Aitor Balerdi (Hernani), Andoni Mujika (Hernani) eta Jon Otegi (Oiatzun) izango dira nor baino nor ariko diren bertsolariak; gaiak jartzeaz, berriz, Leire Etxeberria arduratuko da.

Bertsolariek ondorengo ariketak osatu beharko dituzte kanporaketa saioan: hasierako agurra (nahi duten neurrian); lau oinak emanda, zortziko txikian bertso bat; binaka, gaia emanda, zortziko handian bina bertso; binaka edo hirunaka, gaia emanda, hiruna kopla, trikitiaren laguntzarekin (doinuak: Santi Mamiña, Aita semeak eta Dios te salve); Bakarka, puntuari erantzun eta gaia emanda bertso bat, gehienez ere bost puntuko neurrian; eta, amaitzeko, bukaerako agurra (nahi duten neurrian).

Datozen asteetan Lasarten, Zumarragan, Lazkaon, Elgoibarren eta Azkoitian egingo dituzte gainerako kanporaketak, hurrenkera horretan. Azkoitian apirilaren 10ean izango da, eta kanporaketaren azken saioa izango da: bertsopaper lehiaketa ariketa eta saio didaktikoa Floreaga Ikastetxean egingo dute, eta gazteen bat-bateko saioa, berriz, Iraurgi elkartean. Kanporaketa guztietako bertso-afarietako sarrerak 12 euroan jarri dituzte salgai, eta aurrez hartu behar dira bertsosarrerak.eu webgunean.

Eskolartekoen txapelketako finala Gipuzkoako Bertso Eskolen Egunean jokatuko dute, maiatzaren 11n, Arrasateko Amaia antzokian. Herrialdeetako txapelak erabakita, Euskal Herriko finala eta festa nagusia Orion egingo dute, ekainaren 21ean.


Donostiako Orfeoiaren kontzerturako sarrerak salgai jarri dituzte dagoeneko Amaia antzokiko leihatilan

Arrasateko Goikobalu abesbatzak 25 urte bete ditu aurten, eta, urteurrena ospatzeko, besteak beste, Donostiako Orfeoiak kontzertua eskainiko du Amaia antzokian. Irailaren 20an izango da, baina dagoeneko sarrerak salgai daude Interneten. Atzo jarri zituzten salgai leihatilan, baina gaur eta bihar ere izango da sarrerak erosteko aukera, 18:30etik 20:00etara. Bertaratu nahi dutenek adi ibili beharko dute, eskuragarri zeuden 770etatik ia 500 saldu baitira dagoeneko.


Gazetako kofradiak emango die hasiera Ferixa Nausikoei

Gero eta gutxiago falta da Elorrion Txantxibiri Txantxibiri-ka hasteko. Udaletxeko balkoira jaiei hasiera ofiziala ematera Gazetako auzokideak igoko dira aurten. Kofradiak 400 urte bete ditu aurten eta hori aitzakia hartuta eurek irakurriko dute pregoia. Ana Otadui alkateak jaien aurkezpenean azaldu zuenez, “Gazetako auzokideek Elorrioren jatorria diren landa inguruetako auzoetako biztanleen lan guztia sinbolizatzen dute”.

Nerea Landaburu kofradiako kideak adierazi du 400 urte betetzea garrantzitsua dela eurentzat, eta hori herri guztiagaz partekatzeko aukera izango dutela. Gazetako kofradiaren estatutuak idatzi zirenetik 400 urte igaro diren arren, auzokideek aurretik ere funtzionatzen zuten kofradia moduan, Landabururen berbetan. Sasoi hartan kofradia auzoa antolatzeko modu bat zen. “Gauza asko auzoan bertan konpontzen ziren. Gainera, auzolana sustatzeko ere balio zuen”. Baina, 1968an, elkarte gastronomikoa sortu zenean, kofradiaren jardunean aldaketa handia gertatu zen. Hala ere, auzokideek diotenez, auzolanaren espirituak hortxe jarraitzen du. Nerea Landaburu iaz arte izan da kofradiako presidentea. Orain, aldiz, bere osaba Patxi Landabururi pasatu dio lekukoa. Urteurreneko ospakizunekin lanpetuta ibili dira orain arte.


Militar talde bat independentisten aurka auzitegi militarrak erabiltzeko prest dago

AME Militar Espainiarren Elkarteak Kataluniaren independentziaren alde egin nahi duten erakunde publikoetako kargudunak auzitegi militarretara eramateko mehatxua egin du, «indar armatuek esku hartu behar badute lurralde batasuna, burujabetza eta independentzia» mantentzeko. Hain zuzen, Catalunya Diu Prou plataformak Francisco Alaman Castro koronelaren kontra jarritako salaketa tramiterako onartu du Kataluniako Justizia Auzitegi Nagusiko Fiskaltzak. «Mehatxuak eta genozidioari apologia» egotzi zizkion plataformak, Katalunia independente izango balitz esku hartuko zutela mehatxu egiteagatik. Sant Pere de Torelloren independentzia aldarrikapenaz galdetu ziotenean esan zuen hori.Aldarrikapen bera egin zuen beste udalerri batek, Arenys de Muntek, Europako ordezkariekin bilera bat egiteko eskatu du.


Zerbitzu arduratsuaren inguruko formakuntza ikastaroa egin dute herriko tabernariek

Tabernariek zerbitzu arduratsuaren inguruko ikastaroa egin dute aste honetan. Helburua da ostalaritzako langileei jokabide protokoloak ezagutzera ematea alkoholaren eta gainerako drogen kontsumoari lotutako arriskuak murrizteko eta joera osasuntsuak sustatzeko.

Udala prebentzio alorrean egiten ari den lanketaren testuinguruan sartzen da ekimena. Udalak adierazi duenez, tabernariek «prestutasun osoz» hartu dute parte ekimenean. Sei tabernek hartu dute parte formakuntza saioetan: Atraskua, Zurt, Latz, Zakela, Txalintxo eta Batzokia taberna dira establezimendu horiek.

Saioetan jorratutako edukiari dagokionez, tailerrak gidatu dituen Sare Pagazaurtunduaren esanetan, «indarrean dagoen legedia gainbegiratu dute, alkohola beste droga batzuekin nahasteak zer arrisku eta ondorio dituen ikusi, gehiegi edan duten bezeroen aurrean zer estrategia erabili edota botikinean zer eduki dezaketen eta zer ez».


Gaur hasiko dira Goienkaleko jaiak

+Dendak elkarteak hogei bat komertzio eta tabernagaz batera eratutako jaiek 10.000 euroko aurrekontua izango dute aurten. Gaur hasiko dira Goienkaleko jaiak, aurreskuagaz eta txaranga bategaz. Barikuan, eguerdiko 12:00etan, lore eskaintza egingo zaio Mesedeetako Amabirginari, eta gero bazkaria eta txitxarrilloa izango dira bertaratzen direnentzat. Gauean, eskualdeko rock taldeek hartuko dute protagonismoa: Zebel, Tres41 eta Xarma taldeak zuzenean ikusteko aukera egongo da, Goienkalen egokituko duten eszenatokian. Zapaturako, hainbat ekitaldi eratu dituzte antolatzaileek. 11:30etik aurrera euskal dantzak eta Tabira musika bandaren kontzertua daude. 14:00etan sardina-jan herritarra egingo dute. Arratsaldean mus eta igel txapelketak jokatuko dituzte, eta gauean Humphrey Caoren kontzertua izango da entzungai. Gauerditik aurrera gazteentzako diskotekagaz gozatu ahalko da. Umeentzako puzgarri eta jokoak ere atonduko dituzte zapatuan, 17:00etan; \'balance bike\' modalitatean ibiltzeko bizikleta pista ere ipiniko dute. Domekan, gainera, Gorriti eta bere animalien ikuskizuna izango dute aukeran, 17:00etan. Txokolate-janagaz amaituko dira jaiak.


Bihar hasiko da Hernaniko Txapelketa

Bihar hasi eta zazpi igandetan zehar jokatuko da, Hernaniko Xake Txapelketa herrikoia. Zumitza tabernan izango da, eta arratsaldeko 16:00etan hasiko dira partidak.


Lazkoz finalerako ongi kokatuta

Asteburuan jokatu dira 43. Nafarroako Bertsolari Txapelketako aurreneko bi final-erdiak. Haiek irabazi dituzten bertsolariak, Julio Soto Beran eta Xabier Maia Antsoainen, finalerako zuzeneko txartela eskuratu dute. Hirugarren eta azken final-erdia falta da, Agoitzen igandean jokatuko dena. Han banatuko da finalerako azken zuzeneko txartela. Gainera, puntuazioaren arabera finalerako zein bost bertsolari sailkatuko diren jakinen da.

18 bertsolarietatik 12 lehiatu ondoren Eneko Lazkozek finalean sartzeko aukera du. Izan ere, larunbateko Berako kanporaketan etxarriarra bigarren sailkatu zen. Eta bi saioetako sailkapenaren ondoren ere bigarren delako.


VIII. Futbito txapelketa

Azpeitian Gazteok Zer!? taldeak, aurten ere, futbito txapelketa antolatu du. Betharrametan jokatuko dira partidak 19:00etan eta 20:00etan.


"Kanpoko kaia aukera bat da, baina gaur egun ez da bideragarria"

Jaizkibelgo itsaslabarren morfologia kontuan hartuta kanpoko kaia eraikitzeak «asaldurak» eragingo lituzkeela onartu du Peñak.


Laboral Kutxak 17.000 aleko fondo bibliografikoa eman dio Enpresagintzari

Arrasateko kutxak bere fondoetako 17.000 alde eman dizkio Mondragon Unibertsitateari. Euskadiko Kutxa zeneko ikerketa sailekoa eta egungo LKSk erabilitako bibliografia da gehiena eta informazio ugari jasotzen da euskal ekonomiari eta industriari buruzkoa. Horrekin bat, Emaus Fundazioari ere literaturako 386 kiloko liburu dohaintza egin dio kutxak.

Gaur gauzatu dute dohaintza kutxako Finantza Arloko zuzendari Jose Antonio Unanuek eta MUko Enpresagintzako dekano den Lander Belokik. Ikerketa ekonomikoak, estatistikoak, merkatu-ikerketek... osatzen dute fondoa, 17.000 alekoa, hain zuzen. 1990etik atzerako aldizkari eta txostenak ere daude tartean, fakultatearentzat "oso baliagarritzat" jo dituztenak. Dohaintzan, fondo zabal horrekin batera, beste bi eratako dokumentuak ere eman ditu Laboral Kutxak. Batetik Mondragon taldeko hainbat kooperatibaren bideragarritasun-planei, eraketari eta abiatzeei buruzko agiriak jasotzen diren 488 kaxa daude; baimendutako ikertzaileentzat. Bestetik espezializatu gabeko literaturako 386 kilo liburu ere eman dizkio Emaus Fundazioari.


#EtxeanJolas: Azpeitiko haurrek sortutako abestia eta herriko umeen argazkiak, bideoan jasota

Azpeitiko hainbat umek eta Gazteria Saileko hezitzaileek bideo berezia prestatu dute gaurko #EtxeanJolas saiorako. Izan ere, herriko haurren argazkiak eta Azpeitiko gaztetxoek sortutako abestia elkartu dituzte honako bideo honetan. Konfinamendu garaian haurrek erakutsi duten jarrera txalotzeko asmoz eta haien aldarriak lau haizetara zabaltzeko helburuz sortu dute kantua, Mikel Illarramendiren laguntzaz.

Konfinamendu egoera dela eta, Azpeitiko haurrei eta horien gurasoei egunak pixka bat arintzeko asmoz #EtxeanJolas egitasmoa jarri dute martxan Urolako Komunikazio Taldeak eta Azpeitiko Udaleko Gazteria Sailak elkarlanean. #EtxeanJolas egitasmoaren barruan, Azpeitiko Txiki-Txoko eta Iturritxiki ludoteketako hezitzaileek haurrentzako hainbat bideo egingo dituzte, eta saio horietan etxean egin daitezkeen eskulanak, asmakizunak eta jolasak proposatuko dituzte, besteak beste.

Bidali zuen argazkiak eta bideoak

Aurrerantzean, #EtxeanJolas egitasmoaren barruko saioetan egindako jolasak, eskulanak eta bestelakoak etxean egiten dituzten lagunek argazkiak bidaltzeko aukera izango dute, ondoren Uztarrian argitaratzeko. Bertan proposatutako ekintzez gain beste hainbat jolas eta eskulan proposatzeko aukera ere izango dute. Horretarako, argazkiak eta bideoak honako telefono zenbaki hauetara bidali beharko dira: 680 19 88 63 (Iturritxiki) eta 680 22 92 81 (Txiki-txoko).

Egunero 16:00etan eskainiko dute #EtxeanJolas saioa Uztarria.eus-en. Egitasmoaren helburua da haurrek ludoteketan egin ohi dituzten ekintzak herriko etxeetara gerturatzea, egunak pixka bat dibertigarriago egiteko.


'Giltzadun etxea' antzezlana esklusiban ikusteko aukera izango da gaur arratsaldean Soreasun

Soreasu antzokian ari dira obrari forma ematen, eta horren harira, estreinatu aurretik antzerkia jendaurrean eskainko dute gaur. Ikusleen taldea mugatua izango da, eta antzezlana ikusi nahi dutenek izena eman behar dute aurrez.

Ttanttaka Teatroa Soreasu antzokian ari da bere azken lana prestatzen. Giltzadun etxea da ontzen ari diren obra, eta gaur, osteguna, esklusiban eskainiko dute Soreasun. Kulturaz kooperatibaren bitartez, antzezlana estreinatu aurretik ikusteko eta horren inguruan solasteko aukera izango da gaur, 17:30ean hasita.

Ikusle kopurua mugatua izango da, eta interesa dutenek aurrez eman beharko dute izena. Horretarako, sms edo whatsapp bidez mezu bat bidali beharko dute Giltzadun hitzarekin eta parte hartzaileen izen abizenekin, 674-165 682 telefonora.

Ainhoa Aierbe, Mireia Gabilondo eta Vito Rogado aktoreak igoko dira oholtzara, gizarte langile talde baten erraietan sartuta. Egunerokotasuna islatzen duten momentuen bitartez, indarkeriaren biktima diren emakumeentzako bi egoitzatako bizitza biluzten dute obran.


Getariako EH Bildu udaleko dirua “xahutzen” ari dela salatu du EAJk

Argazkia: Getariako Udala.

Azken bi urteetan Getariako udalaren kutxako diruak %36,2an behera egin duela azaldu du EAJren ordezkariak, eta inbertsioetan ez ezik, eguneroko jardunean “xahutu” dutela uste du. Zaborren tasaren igoera jarri du adibide gisa: “2016an, zaborren tasa %30 igo zigun getariarroi EH Bilduren gobernuak, beraiek egindako gestioagatik 140.000 euroko zuloa baitzuen zerbitzuak. Hor ere, getariarrok gure poltsikotik ordaindu behar izan dugu”.

Bestalde, Getariako udal idazkariak ere hainbat dokumentutan udalaren egoera finantzieroaren inguruko datuak jaso dituela azaldu du EAJk. Udalaren “inbertsio gastua baliabideak gainditzen” hasi dela eta “hasierako aurreikuspenak betetzen ez direla” diote; eta, horren aurrean, aukerak baliabideetara egokitzea edo zergak igotzea dela esan dute teknikariek.

Azkenik, EH Bilduren “kudeaketa txarra” salatu du Urrestik: “Agerikoa den eran, EH Bilduren kontuak fikziozko diruarekin betetzen dira. Zenbakiak jartzeagatik jarrita, aurrez azterketarik egin gabe. Ondorioz, herritarren dirua jarri behar hori estaltzeko, sinesgarritasun oro galduz eta kudeaketarekiko duten gaitasun eza azaleratuz”.


Inoiz baino indartsuago

Duela urtebete eskas sortu zuten Ipar Euskal Herrian Bagoaz kolektiboa. 25 elkartek osatzen dute, eta, kideen ustez, horrek are aberatsago egiten du oraino zabaltzen segi nahi duten mugimendua.

Urtarrileko manifestazioa ohiturazko hitzordu bilakatu da jada jende anitzentzat. Aurtengoak, ordea, badu, leloetatik haratago, berezitasun bat: Bilbora ez ezik, Baionara ere hedatuko dute milaka lagunek preso eta iheslarien eskubideen aldeko oihua. Bagoaz kolektiboak ere manifestaziora dei egitea bada berrikuntza. Funtsean, eragileari berari lotutakoa. Hain zuzen, urtarrilaren bukaeran beteko du urtea Ipar Euskal Herriko 25 elkarte biltzen dituen preso eta iheslarien aldeko Bagoaz kolektiboak. Larunbateko mobilizazioaren bezperatan, Claude Larrieu eta Emilie Martin Bagoaz-eko kideekin mintzatu da BERRIA, urtean zehar egindako lanari errepaso bat emateko.

Frantziako NPA (Nouveau Parti Anticapitaliste) alderdiko kide gisa parte hartzen du Bagoaz-en Larrieuk, eta, azaldu duenez, alderdiarentzat «naturala» izan da kolektiboan sartzea: «Historikoki beti kokatu gara euroaginduen kontra, presoen askatzearen alde… Parte hartu genuen Ni ere Banoa-n ere, eta naturalki egin gara Bagoaz-eko kide. Iruditzen zaigu borroka biziki garrantzitsua dela». Larrieu ez da, ordea, bertze hainbat eragileren artean adibide bat gehiago baino. Izan ere, elkarte anitz eta askotarikoak biltzen ditu Bagoaz-ek. Parte dira, erraterako, LDH giza eskubideen liga, EELV alderdi ekologista, CFDT sindikatua, Cimade etorkinen aldeko elkartea… Martinek azaldu duenez, batera lan egitea ez da beti erraza, baina gai nagusiei buruz adostasuna lortzen dute, eta horrek ematen dio indarra kolektiboari: «Ez gara denak ber etxekoak, baina hori da inportanteena, justuki. Horrek egiten du Bagoaz-en aberastasuna».

Talde gaztea izanagatik, Bagoaz-eko eragileen arteko elkarlanak lehenago ezarria zuen hazia. «EIPK eta EPPK-k beren bide orriak ezagutarazi zituzten, eta 2014ko ekainean Ni ere Banoa-k deituta manifestaldia egin zen Baionan». Atxikimendu ugari bildu zituen mobilizazioak, hala hautetsi nola eragileen aldetik, eta 8.000 lagun atera ziren karrikara: «Manifa ondoko bilan positiboa egin genuen, eta erabaki genuen kolektibo gisa antolatzea».

Geroztik elkarrekin ari dira lanean 25 elkarteak, baina Larrieuk azaldu duenez, memento puntualetan gehiago hedatzen ere saiatzen dira: «Irailean egin genituen herri jardunaldi batzuk presoen sakabanaketari buruzkoak. Horrelako ekinbideetarako edo larunbatekoaren gisako manifestazioetarako zuzentzen gatzaizkie elkarte demokratiko guziei, izan politiko, sindikal, elkarte… Oro har, Bagoaz-en izenpetzaileetatik haratago iristen gara».

Martinen ustez, ETAk borroka armatua utzi izanak erraztu du preso eta iheslarien aldeko babesa handitzea: «Ez dugu inoiz hainbeste sostengu izan politikoki presoen alde. Duela zazpi urte ez ginen 5.000 edo 10.000 karriketan». Gizarteko gero eta sektore gehiagotara ere ari dira zabaltzen aldarria, haren iritziz: «Uste dut jendea ohartzen dela bake prozesua aitzinatu behar dela, eta horretarako presoen gaia jorratu eta konpondu behar dela. Ari gara pixkanaka gizartean ere barneratzen. Bisualki beharbada gauza gutxiago egiten da, baina sostengua hamar aldiz handiagoa da». Hego Euskal Herrian halakorik ezin egin izana gatazkaren izaerarekin lotu du: «Biktimen pisua ez da hainbestekoa hemen, eta eragileei ez zaie politikoki hainbeste kostatzen inplikatzea».

Frantziak, entzungor

Presoen askatzea eta iheslarien itzulera azken helburu izan arren, «berehalako» pausoei buruz ari da lanean Bagoaz kolektiboa, bereziki. Larrieuren ustez, eraginkorrak izaten ari dira borrokak: «Kontuan hartuta Bagoaz elkarte berria dela, bilana positiboa da. Saiatzen gara ahalik eta gehien egiten larriki eri diren presoen gaian, hurbilketarenean, baldintzapeko askatzeetan…». Erantzuna ez da espero zenaren parekoa, ordea. Baldintzapeko askatzeei dagokienez, erraterako, orain arteko guziei uko egin die Frantziak. Ibon Fernandez Iradi eta Lorentxa Guimon presoek ere espetxean jarraitzen dute, larriki eri egon arren. «Funtsezko arazoa ez da mobilizazioena. Arazoa da, bereziki, Frantziako Gobernuaren partetik dagoen blokeatzea», salatu du Larrieuk.

Horregatik erabaki zuten manifestazioa Baionan ere egitea, Martinek azaldu duenez: «Udan Christiane Taubira Justizia ministroak nahiko argi adierazi zuen presoen hurbilketaren alde zegoela, baina hitzak dira, eta ez da deus mugitu. Garrantzitsua atzematen genuen mobilizazio bat antolatzea nahiko fite Ipar Euskal Herrian, eta Sarerekin mintzatuz, urtarrileko manifa bazenez, erabaki genuen bi mobilizazio antolatzea ber egunean».

Aitzina begira, bertan lorturiko sostengua Parisera ere hedatzea garrantzitsua ikusten du Larrieuk: «Ipar Euskal Herrian lortu dugu presoen aldeko sarea zabaltzea, baina ez da aski joaten Euskal Herritik haratago». Martinek ez du ekinbiderik aurreratu, baina ohartarazi du manifestazioa ez dela helburu izanen, mugimenduarentzako mugarri bat baizik: «Ezin gara flan baten gisan urtu mobilizazioaren ondotik. Manifa indarra erakusteko da, baina gero segitu behar dugu».


Erakusketa iragartzeko irudia kendu dute, "iraingarria" izan daitekeelakoan

Getxoko VI. Euskara Jardunaldien barruan, "Habla en cristiano" erakusketa iragartzeko irudia kentzea erabaki du Getxoko Udalak, Leioako Irlandesas ikastetxe pribatuarentzat "iraingarria" izan daitekeelakoan, Deia egunkariak gaur jakinarazitakoaren arabera. Argazkian, Afrika Bibang abeslaria eta Asier Hormaza aktorea agertzen dira belauniko, Frankismo garaiko eskola batena izango litzatekeen ikasgelan, zigortuak egongo balira bezala. Kantari algortarrak daroan jantzia aipatutako zentroan erabiltzen dutenetarikoa omen da. Iñaki Zarraoa berak ostegunean adierazi zuenez, premiazko mozio bezala aurkeztu nahi zuen irudia kentzea Getxoko PPk, ostiraleko udalbatzan eztabaidatua izateko. Hala ere, popularren eskaera gaur egun guztion ahotan dagoen bullying-arekin zerikusia zuela aditzera eman zuen alkateak.


EH Bilduk 'herrien askatasunen eta eskubideen alde' egin du

Koalizioak Europako hauteskundeetarako hautagaien zerrenda aurkeztu du gaur Donostiako Miramar Jauregian.

Josu Juaristi EH Bilduren Europako hauteskundeetarako zerrendaburuak azaldu duenez, koalizio abertzaleak "justizia sozialean eta askatasunen oinarritutako Europa hobe baten alde egingo du".

EH Bildu koalizioak datorren maiatzaren 25eko Europako hauteskundeetarako hautagaien zerrenda aurkeztu du gaur Donostiako Miramar Jauregian.

Lurralde guztietako pertsonek osatzen dute EH Bilduren zerrenda: Lorena Lopez de Lacalle, Maite Juliana Iturre, Igor Nabarro, Urko Aiartza, Iria Epalza, Alex Larragoiti eta Mikeldi Diez. Marian Beitialarrangoitia parlamentaria ere zerrendan sartu dute, hamazazpigarren postuan.

"Azken urteotan, beraiek sortu duten krisiaren aitzakiarekin, Troikarekin edo Troikarik gabe, zerbitzu sozialak desmantelatu dituzte, eskubide sozialak deuseztu. Erasoa orokorra da, ondorioak ezagunak dira, eta beldurrarekin neutralizatu nahi dituzte murrizketen eta inposaketen aurkako erantzunak", esan du Juaristik eskaini duen hitzaldian.


Otegik uste du ez direla hauteskundeak egiteko osasun baldintzak betetzen

Horixe da EH Bilduk osteguneko alderdien mahaira eramango duen ideia, zeren "orain testez hitz egiteko garaia da, osasun arazoari aurre egitekoa", eta ez hauteskundeena, bere esanetan.

Arnaldo Otegi EH Bilduren koordinatzaile nagusiak esan du gaur egun ez dela “ez osasun baldintzarik ez demokratikorik ematen hauteskunde prozesua abian jartzeko”, are gutxiago “nolakoa izango den jakin gabe”.

EH Bilduren Mahai Politikoak egindako bileraren ostean emandako prentsaurreko telematikoan egin ditu adierazpenok, eta jakinarazi du koalizioak jarrera horixe erakutsiko duela datorren apirilaren 30ean, Iñigo Urkullu lehendakariak hauteskundeak abuztua baino lehenago egiteko deitu duen alderdien mahaira.

Arnaldo Otegik azpimarratu du “hauteskundeez” hitz egitea ez dagoela “ez herrialdearen lehentasunen artean, ez jendearen lehentasunen artean”.

“Gure jarrera argia da: orain testez hitz egitea dagokigu, osasun arazoari aurre egitea, jendea, merkatariak, enpresari txikiak, langileak eta familiak babestuko dituzten neurri sozial eta ekonomikoez hitz egitea”, adierazi du koalizioaren buruzagiak.

Gainera, Jaurlaritza “gutxiengoan” egonda ere “gehiengo osoa balu bezala jokatzen” ari dela salatu du Otegik, eta horregatik, gai horiek guztiak jorratuko dituen “sektore arteko mahaia martxan jartzea” eskatu du.


Las Fellini talde trabestiaren ikuskizuna gaur plazan

Ekainaren 28aren bueltan antolatu du ikuskizun hori Oñatiko Andraitz emakume taldeak eta Udaleko Berdintasun batzordeak. 18:30ean da, herriko plazan.


Emakatea egin dute Elizondon

Baztan, Bortziriak eta Malerrekako emakumeok planto! Izenburupean greba eguna egiten ari dira gaur. Elizondon Emakatea egin dute eguerdian. 13:00etan elkarretaratzea eta ondotik Gaztetxean bazkari autogestionatua eginen dute. Elizondoko Lanbide Eskolako irakasleek ere elkarretaratzea egin dute.


Oriok “ondo prestatuta” ekingo dio asteburuan Eusko Label Ligari

Orio Arraunketa Elkartearen aurkezpena izan zen atzo arratsaldean, Orioko plazan. (Aiora Larrañaga Solabarrieta)

Larunbatean abiatuko dute Bilbon Traineru Kluben Elkartearen liga nagusia, Eusko Label Liga izenarekin. Aurtengo denboraldian Orio Arraun Elkarteko trainerua izango da eskualdeko ordezkari bakarra TKE Ligan, iaz Zumaiako Telmo Deunek maila galdu ostean.

Atzo arratsaldean aurkeztu zituzten Orio Arraunketa Elkarteko traineruak herriko plazan, eta arraunlariak eta talde teknikoa prest dira urtean zehar egindako lanaren emaitza uretan erakusteko. Aurreko sasoiarekin alderatuta, entrenatzaile berria du Oriok: Jon Salsamendi oriotarra. Azken lau denboraldietan Urdaibai taldea entrenatu du, eta iaz TKE Ligako txapelduna izatea lortu zuen Bizkaiako taldearekin. Aurten, denboraldi aurrekoan egindako lanarekin gustura daude Oriokoak, bandera bat irabazi baitu elkarteko traineru nagusiak. “Bandera irabaztea beti da pozgarria. Hala ere, oso garbi daukagu denboraldi aurreko estropadek udakoekin zerikusirik ez dutela. Horregatik, gaur egun taldeez egiten dugun balorazioak urtean zehar egindako lanaren eta prestaketaren araberakoa izan behar du”, nabarmendu du Jon Salsamendi Orioko entrenatzaileak.

“Zaila banderak irabaztea”

Azaroan abiatu zituzten entrenamenduak Orioko gizonezkoen traineruko arraunlariek, “ezkutuko lana egin dugu orain arte, ikusten ez den hori. Oso ondo aritu dira arraunlariak entrenamenduetan”, adierazi du entrenatzaileak, eta prestaketa horrek udan fruituak ematea espero du.

Adituek argi dute liga hasitakoan uretan disfrutatu behar dutela arraunlariek. “Arraun munduan uretan gozatu behar dugula esaten dugunean, arraunlariek uretan ahal den mailarik onena emateaz ari gara”, zehaztu du. Entrenatzailearen ustez, lehia hasteko sasoira «ondo prestatuta» iritsi dira Orioko arraunlariak, baina jakin badaki oso zaila izango dela banderak irabaztea. Hain zuzen ere, “aurkariak ere oso indartsu” daudelako.

Lehia hasi aurretik helburu zehatzak finkatzea “zaila” egiten zaio Salsamendiri. Uretan, benetan lehian hasitakoan gauzak argiago ikusiko dituztela adierazi du: “Umiltasunez hartu behar dugu liga hasiera, eta bizpahiru estropada jokatzen ditugunean jakingo dugu gainontzeko aurkariekin alderatuta zein mailatan gauden”.

Edonola ere, Orioko traineruak duen ahalmena ezagutzen du entrenatzaileak, eta ohorezko txandan aritzea espero du aurtengo denboraldian. “Lehen estropadatik ohorezko txandan sartu eta ligan zehar hor mantendu nahiko genuke, banderak irabazteko lehian egoteko”.

Bi estropada asteburuan

Larunbatetik aurrera Eusko Label Ligan ariko dira nor baino nor hamabi ontzi: Ares, Astillero, Cabo, Hondarribia, Kaiku, Ondarroa, San Juan, San Pedro, Orio, Tiran, Urdaibai eta Zierbena, hain zuzen ere.

Asteburuan Eusko Label Ligako lehen bi estropada jokatuko dituzte Euskal Herriko, Kantabriako, Asturiaseko eta Galiziako trainerurik lehiakorrenek, eta datorren irailaren 17ra arte iraungo du. Ligako lehen proba puntuagarria Bilbon jokatuko dute larunbatean, 19:00etan hasita. Erlojupeko proba izango da, eta irteera-ordena aurreko urteko sailkapen nagusiaren araberakoa izango da; lau luze eta hiru ziaboga egin beharko dituzte.

Igande eguerdian, berriz, Portugaleten izango dute hitzordua arraun taldeek, eta XVI. Sestaoko Udalaren Bandera izango dute jokoan.


Zamudioko Azoka, bertan behera

Asteburuan Nekazaritza eta Abeltzaintzako Azoka ospatzekoa zen Zamudion; hala ere, eguraldi txarra zela-eta, Udalak bertan behera utzi zuen ekitaldia. Haizeak eta euriak kalte handiak sortu zituzten karpa eta txosnetan.


Kerry: «Lortutakoa baino akordio hobea lortzea fantasia bat da»

AEBetako Senatuaren Atzerriko Gaietarako Batzordeari aurkeztu dio Iranekin egindako akordioa

John Kerry Ameriketako Estatu Batuetako Estatu idazkariak lehen pausoa eman du Iranekin lortutako akordioari Kongresuak ezarritako iragazkia gainditzeko. Alderdi Errepublikanoak du gehiengoa han, eta azken astean behin eta berriz arbuiatu du ituna. Kerryk Senatuaren Atzerriko Gaietarako batzordeari aurkeztu dio akordioa, eta, hor, batzordeak egindako galderei erantzun die. Kerryk ituna babestu, eta esan du «fantasia» bat dela lortutakoa baino akordio hobeagorik lortzea.

Alderdi Errepublikanoak akordioaren kontrako jarrera berretsi du audientzian; esana zuen Kerryk galdera «serio eta gogoetatsuei» aurre egin beharko ziela. Iranek Kerry «engainatu» duela salatu du Bob Corkerrek, batzordea zuzentzen duen senatari errepublikanoak, eta adierazi du akordioak arma nuklearra ekoizteko bidea «argitzen» diola. Kerryk erantzun du akordio hobe bat lortzeko aukera «fantasia» bat dela, eta akordioa ezeztatzearekin liskar armatu bat pizteko aukerak ugaritzen direla. Halaber, esan du egin duten aukera «kontrolpeko Iran baketsu» baten edo «inongo akordiorik ezaren» artean egin dutela.

Datorren astean, berriz, Senatuko saio ireki batean eman beharko du testigantza Kerryk. Iranen, Mohammad Javad Zarif Atzerri ministroak asteartean aurkeztu zuen akordioa parlamentuan. Bi mandatariek dute bakoitzaren herrialdean bertan akordioa onartzeko erronka, itunak kontrako iritziak sortu baititu alderdi erreakzionarioenetan.

Ali Khamenei Irango lider gorenak berak adierazi zuen akordioak parlamentuaren onespena lortu arren ez dela aldatuko herrialdearen jarrera AEBekiko. Herenegun, hitz horiek berretsi zituen Seyyed Abbas Araqchi Atzerri ministrordeak; erantsi zuen, etorkizunean AEBek zigorrak ezartzen badizkio Irani, akordioa hautsiko duela.

Iranen bizilagunengan ere eragin du ezinegona itunak. Persiar golkoko herrialde arabiarrak mesfidati agertu dira. Aliatuak lasaitzeko, Kerryk iragarri du Dohara joango dela datozen bi asteetako egun batean. Estatu idazkariak esan die akordioa onuragarria dela haientzat, «Iranen aurka egin» behar badute, hobe dutelako «arma nuklearrik gabeko Iran baten aurka egin».

Negozioa martxan da

Europan, berriz, ez dute denborarik galdu Iranekin harremanak sendotzeko. Federica Mogherini Europako Batasuneko diplomazia buruak astearte honetan bisitatuko du Persiako herrialdea. Akordioa indarrean jartzeko ardura du, mandataria akordioaren koordinatzailea baita. Haatik, Europako mandatariek Iranera egindako bisita gehienek zio ekonomikoa dute; Austriako presidentea jada hasi da harreman komertzialak lantzen, eta iragarri du irailean Iran bisitatuko duela. Besteren artean, Ekonomia ministroarekin eta patronalaren ordezkariekin joango da. Alemaniako Ekonomia ministro Sigmar Gabriel iragan asteburuan izan zen Iranen, eta kritika ugari jaso ditu. Ministroak erantzun du arazo nuklearra gainditu ostean, harreman komertzialak berrezartzea dela «urrats arruntena».


Hamasei film proiektatuko dituzte Zinemaldiko Made in Spain sailean

Espainiako Estatuan ekoitzitako zinema nazioartean ikusgai egoteko plataforma bat izatea du helburu Donostiako Zinemaldiko Made in Spain sailak, eta hamasei film hautatu dituzte aurten proiektatzeko. Horietako hiru Zinemaldian estreinatuko dituzte, beste batzuk zinemagile batzuek lehen film luzeak dira eta beste batzuk Malagako zinema jaialdian estreinatutakoak dira.

Estreinaldietan film luze bat, dokumental bat eta Espainiako Estatuko zinemaren bilduma bat daude. David Trueba zinemagileak Chicho Sanchez Ferlosio kantautoreari buruz egindako Si me borrara el tiempo lo que yo canto filma da horietako bat. Jon Sistiaga eta Alfonso Cortes-Cavanillasen Zubiak da aipatu dokumentala, non Juan Mari Jauregi ETAren biktimaren istorioa kontatzen den. Azkenik, Antonio Resinesek eta Ana Perez-Lorentek Historias de nuestro cine filma estreinatuko dute.

Bestalde, Esteve Solerrek, Gerard Quintok eta David Torrasek 7 raons per fugir euren lehen lan luzea proiektatuko dute Zinemaldian, eta gauza bera egingo dute Zinema eta Ikus-entzunezkoen Kataluniako Goi-Eskolako hamaika ikaslek, La filla d’algu filmarekin.

Horietaz gain, honakoak izango dira sail horretan proiektatuko diren beste filmak: Buñuel en el laberinto de las tortugas (Salvador Simo), Dolor y gloria (Pedro Almodovar), El cuarto reino. El reino de los plasticos (Adan Aliaga eta Alex Lora), El viatge de la Marta (Neus Ballus), La banda (Roberto Bueso), La ciudad oculta (Victor Moreno), La virgen de agosto (Jonas Trueba), Los dias que vendran (Carlos Marques-Marcet), Me llamo Violeta (David Fernandez de Castro eta Marc Parramon), Ojos negros (Marta Lallana eta Ivet Castelo) eta Superlopez (Javier Ruiz Caldera).


Gizon bat atxilotu zuten atzo Gasteizen bere bikote ohia jipoitzeagatik

Gasteizko Udaltzaingoak 57 urteko gizon bat atxilotu zuen atzo bere bikote ohia taberna batean jipotzeagatik. Erasoaren ondorioz biktimak, 36 urteko emakumea, hainbat hortz galdu zituen.

Udaltzaingoa tabernara iritsi zenean emakumeak begiak ubelduta zituen eta odol jario nabarmena zerion ahotik. Biktimak udaltzainei jakinarazi zienez bere bikote ohiak jipoitu berri zuen.

Udaltzainek gizona atxilotu zuten eta emakumea Santiagoko ospitalera eraman zuten. Iturri polizialek zehaztu dutenez atxiloketaren momentuan gizona eta emakumea, "biak ala biak mozkorturik zeuden".


CBASK-en asteburuko emaitzak

Altsasuko Saskibaloi klubeko taldeek -CBASK eta Clientes CAN Alsasua- asteburuan egindakoari errepasoa emango diogu. Gizonezkoen senior mailan CBASK J eta CBASK F taldeek bigarren 5-8 postuen arteko lehiaketari ekingo diote asteburuan. Horrela, larunbatean Uharte Iruñeak CBASK J hartuko du, 19:00etan, eta Noain B taldeak CBASK F igandean hartuko du, Noainen, 11:45ean. Gizonezkoen junior mailako 2. maila autonomikoan bigarren fasean dabiltza. CBASK taldeak 67-62 irabazi zion Aranguren taldeari. Aranguren da liderra, 9-1 punturekin, eta CBASK bigarrena, 8+4 punturekin. Larunbatean Iruñean jokatuko du CBASK taldeak, IES Plaza de la Cruz taldearen kontra, 10:20ean. Gizonezkoen kadete mailan 2. faseko lehen kategoriako 1-8 postuen arteko lehiaketan murgilduta dabiltza. Clientes CAN Alsasuari tanto eskas batengatik irabazi zion Ardoi A taldeak, 67-66. Sailkapenean Burlata A taldea da liderra, 4+2 punturekin, eta Altsasuko taldea laugarrena da, 3-1 punturekin. Larunbatean Clientes CAN Alsasuak Ardoi A taldea hartuko du, 9:15ean. Emakumezkoen kadete mailan bigarren mailako hirugarren faseko 7-12 postuen arteko lehiaketan, Zizurko Ardoi D taldeari 30-53 irabazi zion Clientes CAN Alsasua G taldeak. Altsasuko taldea da liderra, 12+6 punturekin. Larunbatean Altsasuko taldeak Burlata B taldea hartuko du Zelandin, 10:50ean. Eta emakumezkoen kadete mailako 2. mailako hirugarren faseko 19-24 postuen arteko lehiaketan, San Cernin B taldeak 42-36 irabazi zion Clientes CAN Alsasua J taldeari. Frijucar Gares liderrak 12+6 puntu dauzka, eta Altsasuko taldea 3.a da, 9-1 punturekin. Larunbatean etxean jokatuko du Altsasuko taldeak, 10:50ean, Noain Caja Rural taldearen kontra. Bukatzeko, nesken haur mailako 2. mailako bigarren faseko 1-8 postuen arteko lehiaketan, Clientes CAN Alsasua taldeak 18-5 hartu zuen menpean Noain Caja Rural taldea. Irurtzunek, aldiz, 20-28 galdu zuen San Cernin A taldearen kontra. Clientes CAN Alsasua da liderra, 21+2 punturekin. Irurtzun 7.a da, 12-8 punturekin. Larunbatean Iruñean jokatuko du Clientes CAN Alsasua taldeak, San Cernin A taldearen kontra, 11:00etan. Eta Zizurko bidea hartuko du Irurtzunek larunbatean, 10:50ean Ardoi B taldearen kontra aritzeko.Aipatutakoez gain Altsasuko saskibaloi klubak ere taldeak ditu minibasket mailan, neskena eta mutilena.


Uber 20 bat ibilgailurekin iritsi da Bilbora

Etorkizunera begira, zerbitzua beste toki batzuetara hedatzea du helburu. 20 bat auto eskainiko ditu UberX aplikazioaren bitartez.

Uber Bilbon da jada. Alokairuko auto txoferdunak (VTC) eskaintzen dituen konpainia estatubatuarra isilean iritsi da Bizkaiko hiriburura, bere zerbitzua lurralde osora zabaltzeko asmoz. Zehazki, bere webgunean edo aplikazioan izena ematen duten gidariak eta bidaiariak elkartzen dituen multinazionalak 20 bat ibilgailu eskainiko ditu Bizkaiko hiriburuan, UberX aplikazioaren bitartez.

Etorkizunera begira, bere zerbitzua inguruko beste toki batzuetara hedatzea du helburu. Dena dela, herritarren mugikortasuna errazteko asmoa duen plataformak aitortu du hastapenak zailak direla, eta, horregatik, momentuz Bizkaiko hiriburuan arituko dela bakarrik.

Horren aurrean, astelehenean euskal taxilarien elkartearekin eta VTC lizentziak dituzten gidariekin bilera egiteko asmoa du Eusko Jaurlaritzak.

Uber Bilbora iritsi berritan, Bilbon eskuragarri dauden taxiak geolokalizatzeko sistema bat martxan jartzea aztertzen ari da Udala, eskaera handia dagoenean herritarrei erantzun egokia eman ahal izateko. Izan ere, hirian ekitaldi jendetsuak daudenean edota euria ari duenean, ohi baino taxi gehiago eskatzen dira.

Ildo horretatik, egun libreak dituzten taxilariei egun horietan ere lan egiteko aukera ematea aztertzen ari da Udala, azken egunetan hirian izan den eskaintzaren "defizit puntuala saihesteko asmoz". Udalak hiriko taxi-elkarteekin adostu nahi du neurria, eta, 2020ko urtarrilaren 1etik aurrera, unean-unean Bilbon zenbat taxi dauden eskuragarri jakin nahi du: "Eskaintza hobea egiten laguntzea da helburua”.

Enpresa estatubatuarrak nazioarteko ehunka hiritan eskaintzen du zerbitzua, besteak beste, Txile, Ekuador eta Peruko hirietan, baina leku askotan horren etorrerak polemika piztu du. Gainera, Bartzelonan VTC bat aldez aurretik eskatzera behartzen duen araudia aldatu arte hirian ez zuela berriro zerbitzurik eskainiko iragarri zuen konpainia horrek duela gutxi.

"Taxilariek eskaintzen duten zerbitzua ezin du beste batek eskaini"

Alfonso Gil Bilboko alkateorde eta Mugikortasun eta Iraunkortasun zinegotziak gain honen inguruan duen iritzia argi utzi zuen duela hilabete batzuk, konpainia horretako ordezkariekin bildu aurretik. Zinegotziaren aburuz, hiriko egunerokotasunarekin bateragarri egin beharko ditu Uberrek bere zerbitzuak. “Alokairuko auto txoferdun batek pertsona bat hartzea eta Bizkaian zehar eramatea eta taxien zerbitzua bateragarriak izan daitezke. Bateragarri ez dena da taxilariek eskaintzen duten zerbitzu berdina eskaintzea”, azaldu zuen.

Nola erabili daiteke Uberren zerbitzua?

Lehenik eta behin, konpainiaren webgunean edo aplikazioan izena eman behar da. Helbide elektroniko bat eta telefono-zenbaki bat besterik ez da behar hiri-garraioko zerbitzu hori erabili ahal izateko. Ondoren, erabiltzaileak ibilgailua non hartu eta nora joan nahi duen adierazten du, konpainiak une horretan gertu dagoen gidari bat bidaltzeko.

Mapa baten bidez, gidariari lekura iristeko falta zaion denbora kontrolatzeko aukera ematen dio plataformak erabiltzaileari. Hala, helmugara iritsitakoan, "erraz ordaintzeko aukera" ematen du. Bere webgunean, multinazionalak hainbat aholku ematen ditu "une oro bidaia lasaiak egiteko”, baita gidariari propina eskaintzeko ere.

Bidaiaren prezioari dagokionez, bidaia onartu aurretik kalkulatzen da. Horretarako, hiru alderdi hartzen dira kontuan: oinarrizko prezioa (denboraren eta distantziaren arabera), erreserbako prezioa (hiriaren arabera) eta zerbitzua eskatzen den ordua (eskaera handia badago, prezioa garestitu egiten da).


COVID-19aren krisiak etxera joateko baimenik gabe utzi ditu Altsasuko hiru kondenatu

Alarma egoeraren ondorioz, kartzeletako arduradunek Jokin Unamunoren, Adur Ramirez de Aldaren eta Oihan Arnanzen baimenak bertan behera uztea erabaki dute.

Altsasuko zortzi kondenatuetako hiru gazte etxera joateko baimenik gabe utzi dituzte koronabirusak eragindako egoeraren ondorioz.

Jokin Unamunok, Adur Ramirez de Aldak eta Oihan Arnanzek baimenak onartuta zituzten eta lehen aldiz zuten etxera joateko aukera kartzelan 1.230 egun bauno gehiago eman ostean.

Familiak kezkatuta daude gertatutakoa ikusita, izan ere, gazteak euren moduloetatik ateratzea debekatuta dute eta ezin dute bisitarik jaso. Gainera, kartzeletako funtzionarioen artean positibo kasuak izan dira.

Ondorioz, familiakoek hirugarren gradua ezarri diezaietela eskatu dute, konfinamendua etxean pasa dezaten, kontrolerako neurri telematikoekin, zortzi kondenatuetatik bi egiten ari diren moduan.

"Egun hauek kezkaz beterik bizi ditugu", esan dute senitartekoek, "eta zigorraren laurden bat bete dutenek konfinamendua etxean igarotzeko aukera izan dezatela eskatzen dugu".

Horren harian, Nazio Batuen erakundeak, COVID 19aren mehatxupean, preso politikoak zein arrisku egoeran egon daitezkeen presoak askatzeko eskatu du.


Trafikoa moztuta egongo da kaldereroak direla eta

Bihar 19:00etan abiatuko da kaldereroen desfilea Alberto Anguera plazatik, eta Udaltzaingoak jakinarazi duenez, horrek hainbat aldaketa eragingo ditu trafikoan. Hurrengo egunean ere 12:00etan hasiko den Inude eta Artzainen desfilean momentu puntualetan trafikoa etengo dute.

Honakoak izango dira.

18:50-20:30:

Hondarribia kalea, guztiz itxita egongo da bi zentzuetan.

Colon pasealekuan, Eliza Kalea eta Hondarribia Kalearen arteko zonaldea itxiko dute, Hondarribirako noranzkoan.

19:15-20:30:

Colon pasealekua eta Gipuzkoa hiribidea itxita egongo dira bi norabideetan.

Hondarribia kaleko trafikoa Aduana kalera bideratuko da

Nafarroa Hiribidea moztuta egongo da, garraio publikoarentzat izan ezik.

Republika Argentinako, Almirante Arizmendiko, Ensanche Plazako, Miguel Astigarreko, Jacobo Arbelaizko eta Zipriano Larrañaga kaleetako bizilagunek ezingo dute sartu euren kaleetan desfilea pasatu arte.


Gipuzkoa Encounterren, ikusi eta ikasi

Atzo hasi eta bihar bukatuko da informatikazaleen topaketa Usabal kiroldegian.

Gaur arratsaldean, telefono mugikorren oinarrizko erabileraren inguruko tailerra, mahai-jokoen ludoketa eta joko guneak izan dira. "Nola egin film labur bat baliabide gutxirekin" hitzaldia ere eskaini dute Gipuzkoa Encounterren barruan.


Beste balentria bat egin nahi dute

Realak Espainiako Superkopako finalerdiak jokatuko ditu gaur, Salamancan, Levanteren aurka. Cardona kili-kolo egon arren, deialdian da


«Usaimena hizkuntza artistiko berria da»

Pantzart taldeak hizkuntza artistiko ugari biltzen ditu ikuskizunetan. 'Amilami' antzezlanean, hainbat diziplina erabiltzen dituzte, eta, lehen aldiz, usaimena uztartu dute irudiekin eta musikarekin.


Ikasi pausoak hilaren 20an egingo den polka erraldoian parte hartzeko

Salatzen Dut Eguneko manifestazioaren ostean polka erraldoia egingo da, plazan. Bertan parte hartu nahi dutenentzat tutoriala prestatu du Azpeitiko Sarek. Atera dantzara, plazara! Animatu!


Jolasparke estalia eskatu du guraso talde batek, neguan umeek ez dutelako non ibili

Proposamen zehatza ere egin diote Arrasateko Udalari: Uarkape frontoia zabal dezala, umeek bertan jolas dezaten. Eta egunero ez bada, astean hirutan zabaldu dezala eskatu diote. Uarkape ezin bada, berriz, Caixako parkea estali dezala edo parke berria egokitu dezala eta antzerako ideiak eman dizkiote Udalari, uste dutelako ume txikiek ez dutela non egon neguko eguraldi txepelarekin.

"10 guraso-edo izan gara iniziatiba hartu dugunok, baina beste askorekin berba egin dugu gai honi buruz parkeetan, eta badakigu beste asko daudela ados", kontatu du Maria Ubarretxenak, Udalari eskaera aurkeztu dion gurasoetako batek.

Guraso horiek uste dute ume txikiek ez dutela aukera handiegirik Arrasaten: "Arkupeez aparte, ludoteka primeran dago, baina gure haurtxoak txikiak dira eta ezin dira joan. Eta Kulturate oso ondo dago, baina liburutegi bat da eta umeek aktibitate fisikoa ere behar dute. Horrez aparte Arrasatek daukan biztanle kopururako pobre gelditzen dela pentsatzen dugu", gaineratu dute.

Urretxu, Azpeitia, Durango…

Adibideak ere badituzte guraso horiek: "Urretxuko adibidea gertutik ezagutzen dugu eta badakigu han fenomeno funtzionatzen duela. Adin guztietako umeak ibiltzen dira han jolasten, gurasoek ere badute egoteko aukera, doakoa da… beste adibide batzuk ere badaude: Azpeitiko parke estalia, Durangon Durangoko liburu azokako eraikinean parke bat egin dute eta zaintzailea dago, botikina, ziburuak, gurasoak egoteko bankuak… hori da primerakoa. Baina guk pentsatzen dugu Uarkape Udalarendako errazena izango dela. Eta egia bada frontoiaren erabilpena %100ekoa dela, ba agian parke estali bat-edo sortu beharko litzateke", gaineratu dute.


Belgikan atzo atxilotutako Luis Moreno eta Rakel Garcia "baldintzarik gabe aske" utzi ditu epaileak

Luis Moreno eta Rakel Garcia "baldintzarik gabe aske" utzi ditu Thierry Freyne epaileak. Brusela ondoko Sint Pieters-Leeuw herrian bizi da bikotea 1993az geroztik, eta atzokoarekin jada hiru aldiz atxilotu dituzte han, ETArekin zerikusia dutela leporatuta. Belgikako Fiskaltzako bozeramaile Lieve Pellensek atzo adierazi zuenez, "Polizia atxiloketak egitera behartzen du euroaginduak". Hala, epaileak 24 ordu zituen askatu edo erabakitzeko, eta Pellens berak gaur jakinarazi duenez, biak aske utzi ditu epaileak.

Garcia eta Moreno 1993an atxilotu zituzten lehendabizikoz, eta aske gelditu ziren. Espainiako Gobernuaren estradizio eskaerak ez zuen aurrera egin eta bi euskal herritarrek han bizitzen jarraitu zuten.

Bigarren atxiloketa 1996an gertatu zen. Espainiako Gobernuak estradizio eskaera egin zuen orduan ere, eta Belgikako Gobernuak eskaera onartu egin zuen; Askatasunaren arabera, «Espainiako Gobernuak egindako presioengatik». Erabaki hori ere ez zen gauzatu, estradizio auzian azken hitza duen Estatu Kontseiluak atzera bota baitzuen Belgikako Gobernuaren erabakia, leporatzen zitzaizkien ekintzak ez zituelako «delitu terrorista gisa» hartzen. Hala, Garcia eta Moreno aske gelditu ziren berriro, eta Belgikan bizitzen jarraitu zuten.


Siriako segurtasun indarrek Mecatik bueltak zihoan Turkiako autobus talde bat erasotu dute, bi lagun zaurituz